**รายงานการประชุมสภาเทศบาลนครขอนแก่น**

**สมัยสามัญ สมัยที่ 3 ครั้งที่ 2/2558**

**วันที่ 21 สิงหาคม 2558 เวลา 10.00 น.**

**ณ ห้องประชุมนครเป็งจาล อาคารป้องกันฯ (ชั้น 2) เทศบาลนครขอนแก่น**

**………………………**

# ผู้เข้าประชุม

|  |  |  |  |
| --- | --- | --- | --- |
| 1. | นายเรืองชัย | ตราชู | ประธานสภาเทศบาลนครขอนแก่น |
| 2. | นางสาวนันทวัลย์ | ไกรศรีวรรธนะ | รองประธานสภาเทศบาลนครขอนแก่น |
| 3. | นายเกรียงศักดิ์ | สว่างไสว | สมาชิกสภาเทศบาลนครขอนแก่น |
| 4. | นางสาวจันทนภา | แสวงการ | สมาชิกสภาเทศบาลนครขอนแก่น |
| 5. | นางสาวภาสิณี | ธีรภานุ | สมาชิกสภาเทศบาลนครขอนแก่น |
| 6. | นายมานพ | หวังสวัสดิ์โอฬาร | สมาชิกสภาเทศบาลนครขอนแก่น |
| 7. | นายบุญสม | วิจารจันทร์ | สมาชิกสภาเทศบาลนครขอนแก่น |
| 8. | นายบุญฤทธิ์ | พาณิชย์รุ่งเรือง | สมาชิกสภาเทศบาลนครขอนแก่น |
| 9. | นางสาวนริสศรา | เรืองศร | สมาชิกสภาเทศบาลนครขอนแก่น |
| 10. | นายภาสกร | กาญจนวรางกูร | สมาชิกสภาเทศบาลนครขอนแก่น |
| 11. | นายถนอมทรัพย์ | สรรพโส | สมาชิกสภาเทศบาลนครขอนแก่น |
| 12. | นายกนิษฐ์ | อาวัชนาการ | สมาชิกสภาเทศบาลนครขอนแก่น |
| 13. | นายวันชัย | ซื่อศิริสวัสดิ์ | สมาชิกสภาเทศบาลนครขอนแก่น |
| 14. | นางวรินทร์พร | ณิชาภัทรนารากุล | สมาชิกสภาเทศบาลนครขอนแก่น |
| 15. | นายสมภพ | วงศ์ก่อ | สมาชิกสภาเทศบาลนครขอนแก่น |
| 16 | ว่าที่ร้อยตรีบัญชา | สิงห์คำป้อง | สมาชิกสภาเทศบาลนครขอนแก่น |
| 17. | นายธนภณ | กิตติวิมลชัย | สมาชิกสภาเทศบาลนครขอนแก่น |
| 18. | นายปฎลชัย | พัฒน์ดำรงจิตร | สมาชิกสภาเทศบาลนครขอนแก่น |
| 19. | นายวรินทร์ | เอกบุรินทร์ | สมาชิกสภาเทศบาลนครขอนแก่น |
| 20. | นายสุพัฒน์ | พงษ์เพียจันทร์ | สมาชิกสภาเทศบาลนครขอนแก่น |
|  |  |  |  |
|  |  |  |  |
|  |  |  |  |

# ผู้ไม่เข้าประชุม

1. นายกิตติพล อ้วนไตร สมาชิกสภาเทศบาลนครขอนแก่น –ลากิจ-

2. นายโกเมน กันตวธีระ สมาชิกสภาเทศบาลนครขอนแก่น –ลากิจ-

3. นายปรมินทร์ เลาหะพันธุ์ สมาชิกสภาเทศบาลนครขอนแก่น –ลากิจ-

4. นางรัชดา ลีลาสวัสดิ์ชัย สมาชิกสภาเทศบาลนครขอนแก่น –ลากิจ-

# ผู้บริหารเทศบาลที่เข้าร่วมประชุม

|  |  |  |  |
| --- | --- | --- | --- |
| 1. | นายธีระศักดิ์ | ฑีฆายุพันธุ์ | นายกเทศมนตรีนครขอนแก่น |
| 2. | นายธวัชชัย | รื่นรมย์สิริ | รองนายกเทศมนตรีนครขอนแก่น |
| 3. | นายจุลนพ | ทองโสภิต | รองนายกเทศมนตรีนครขอนแก่น |
| 4. | นายมนตรี | สิงหปุณณภัทร | รองนายกเทศมนตรีนครขอนแก่น |
| 5. | นายชัชวาล | พรอมรธรรม | รองนายกเทศมนตรีนครขอนแก่น |

6. นายวราดล พัฒน์ดำรงจิตร ที่ปรึกษากิตติมศักดิ์นายกเทศมนตรี

7. นายสุภัฐวิทย์ ธารชัย ปลัดเทศบาลนครขอนแก่น

ระเบียบวาระที่ 1 เรื่องที่ประธานแจ้งให้ที่ประชุมทราบ

ระเบียบวาระที่2 เรื่องรับรองรายงานการประชุมสภาเทศบาลนครขอนแก่น

- สมัยวิสามัญ สมัยที่ 2 ครั้งที่ 1 / 2558 ประจำปี พ.ศ.258

เมื่อวันที่ 27 กรกฎาคม 2558

ระเบียบวาระที่ 3 เรื่องพิจารณาร่างเทศบัญญัติงบประมาณรายจ่ายประจำปีงบประมาณ พ.ศ. 2559 (วาระที่ 2 ขั้นแปรญัตติ)

ระเบียบวาระที่ 4 เรื่องพิจารณาร่างบัญญัติงบประมาณรายจ่ายประจำปีงบประมาณ พ.ศ. 2559

(วาระที่ 3 ขั้นลงมติ)

ระเบียบวาระที่ 5 เรื่องญัตติขออนุมัติขยายเวลาเบิกจ่ายเงิน และกันเงินงบประมาณรายจ่ายของเทศบาล

ระเบียบวาระที่ 6 เรื่องญัตติอื่นๆ

**นายสุภัฐวิทย์ ธารชัย ปลัดเทศบาลนครขอนแก่น**

เมื่อได้เวลา 10.00 น. นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น ทำหน้าที่ประธานสภาเทศบาล ได้จุดธูปเทียนบูชาพระรัตนตรัย แล้วกล่าวเปิดประชุม

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

สวัสดีค่ะ ท่านนายกเทศมนตรี รองนายกเทศมนตรี ที่ปรึกษานายกเทศมนตรี เลขานุการนายกเทศมนตรี ท่านสมาชิกสภาเทศบาล ท่านผู้มีเกียรติและชาวชุมชนทุกชุมชน วันนี้เป็นวันเปิดประชุมสภาเทศบาลนครขอนแก่น สมัยสามัญ สมัยที่ 3 ครั้งที่ 2/2558 ประจำปี พ.ศ.2558 ขณะนี้มีสมาชิกสภาเทศบาลมาครบองค์ประชุมแล้ว ดิฉันขอดำเนินการประชุมไปตามระเบียบวาระต่อไป

**ระเบียบวาระที่ 1 เรื่องที่ประธานแจ้งให้ที่ประชุมทราบ**

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

วันนี้เราได้รับเกียรติอย่างยิ่งจากเทศบาลนครสุราษฎร์ธานี ท่านเอกพจน์ ยอดพินิจ รองนายกเทศมนตรีนครสุราษฎร์ธานี และคณะได้มาเยี่ยมชมในการประชุมสภาเทศบาลของเราค่ะ และมีท่านสมาชิกสภาเทศบาล จำนวน 4 ท่านขอลากิจดังต่อไปนี้ 1.ท่านกิตติพล อ้วนไตร 2.ท่านโกเมน กันตวธีระ 3.ท่านรัชดา ลีลาสวัสดิ์ชัย 4.ท่านปรมินทร์ เลาหะพันธุ์

**มติที่ประชุม รับทราบ**

**ระเบียบวาระที่2 เรื่องรับรองรายงานการประชุมสภาเทศบาลนครขอนแก่น**

**- สมัยวิสามัญ สมัยที่ 2 ครั้งที่ 1 / 2558 ประจำปี พ.ศ.258**

**เมื่อวันที่ 27 กรกฎาคม 2558**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ดิฉันขอให้ที่ประชุมรับรองรายงานการประชุมสภาเทศบาลนครขอนแก่น สมัยวิสามัญ สมัยที่2 ครั้งที่ 1 / 2558 ประจำปี พ.ศ.2558 เมื่อวันที่ 27 กรกฎาคม 2558 นะคะ หากท่านใดจะขอแก้ไขเพิ่มเติมขอเชิญได้มีทั้งหมด 12 หน้าโดยพิจารณาเรียงหน้าไป หน้าที่ 1,2,3,4,5,6,7,8,9,10,11,12 เมื่อครบทุกหน้าแล้ว ดิฉันจะขอมติเลย ท่านใดให้การรับรองรายงานการประชุมสภาเทศบาลนครขอนแก่น สมัยวิสามัญ สมัยที่ 2 ครั้งที่ 1/2558 เมื่อวันที่ 27 กรกฎาคม 2558 โปรดยกมือ เห็นชอบ 19 เสียง งดออกเสียง (ไม่มี) (สมาชิกยกมือเป็นเอกฉันท์)

**มติที่ประชุม** **เป็นอันว่าที่ประชุมแห่งนี้มีมติเห็นชอบ 19 เสียง** **รับรองรายงานการประชุมสภาเทศบาล สมัยวิสามัญ สมัยที่ 2 ครั้งที่ 1/2558 เมื่อวันที่ 27 กรกฎาคม 2558**

**ระเบียบวาระที่ 3 เรื่องพิจารณาร่างเทศบัญญัติงบประมาณรายจ่ายประจำปีงบประมาณ พ.ศ. 2559 (วาระที่ 2 ขั้นแปรญัตติ)**

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ตามที่ประชุมได้มีมติให้แปรญัตติในร่างเทศบัญญัติงบประมาณรายจ่ายประจำปีงบประมาณพ.ศ. 2559 ภายใน 5 วัน นั้น บัดนี้ ครบกำหนดแล้ว ขอเชิญคณะกรรมการสามัญประจำเทศบาล ทำหน้าที่ตรวจ ร่างเทศบัญญัติงบประมาณรายจ่ายประจำปีงบประมาณ พ.ศ. 2559 เสนอผลการพิจารณาการแปรญัตติต่อสภาค่ะ

**นางสาวจันทนภา แสวงการ สมาชิกสภาเทศบาลนครขอนแก่น**

เรียนท่านประธานสภาเทศบาลท่านผู้บริหารและผู้เข้ารับฟังการประชุมในครั้งนี้ดิฉันนางสาวจันทนภา แสวงการ สมาชิกสภาเทศบาลนครขอนแก่น ขอเสนอแปรญัตติเรื่องร่างเทศบัญญัติงบประมาณรายจ่ายประจำปีงบประมาณพ.ศ.2559 ดังต่อไปนี้

เรื่อง ขอเสนอแปรญัตติ

เรียน ประธานสภาเทศบาลนครขอนแก่น

ข้าพเจ้าขอเสนอแปรญัตติ เรื่องร่างเทศบัญญัติงบประมาณรายจ่ายประจำปีงบประมาณ พ.ศ. 2559 ดังต่อไปนี้

**ข้อ 1 ไม่มีผู้แปรญัตติ ไม่มีการแก้ไข**

**ข้อ 2 ไม่มีผู้แปรญัตติ ไม่มีการแก้ไข**

**ข้อ 3 ไม่มีผู้แปรญัตติ ไม่มีการแก้ไข**

**ข้อ 4 ขอแปรญัตติ โดยมีรายละเอียดปรากฏตามเอกสาร**

**ร่างเทศบัญญัติงบประมาณรายจ่าย**

**ประจำปีงบประมาณ พ.ศ. 2559 ดังนี้**

**ลำดับที่ 1 หน้า 243**

**ค่าใช้จ่ายในโครงการอิ่มท้องมื้อเช้า (โรงเรียนเทศบาลบ้านโนนหนองวัด)**

**(แผนงานการศึกษา งานระดับก่อนวัยเรียนและประถมศึกษา)**

**แปรญัตติเพิ่มข้อความ**

ข้อความเดิม

(ไม่ปรากฏ)

ข้อความใหม่

เพื่อจ่ายเป็นค่าใช้จ่ายในโครงการอิ่มท้องมื้อเช้า โดยมีค่าใช้จ่ายต่างๆ ดังนี้ อาหารสด อาหารแห้ง เครื่องปรุง เพื่อจัดทำอาหารเช้าให้กับนักเรียนที่ยากจนและขาดแคลน ไม่ได้รับประทานอาหารเช้ามาจากบ้าน จำนวนไม่น้อยกว่า 60 คน จำนวน 200 วัน ตามแผนพัฒนาสามปี พ.ศ. 2559 – 2561 เทศบาลนครขอนแก่น

**ลำดับที่ 2 หน้า 261**

**ค่าใช้จ่ายในการปรับปรุง/ซ่อมแซมอาคารเรียนและอาคารประกอบ (สำนักการศึกษา)**

**(แผนงานการศึกษา งานระดับก่อนวัยเรียนและประถมศึกษา)**

**แปรญัตติเพิ่มข้อความ**

ข้อความเดิม

(ไม่ปรากฏ)

ข้อความใหม่

เพื่อจ่ายเป็นค่าซ่อมแซมสิ่งก่อสร้างของโรงเรียนในสังกัดเทศบาลนครขอนแก่น จำนวน 11 โรงเรียนๆ ละ 200,000 บาท ตั้งจ่ายจากเงินอุดหนุนทั่วไป ตามแผนพัฒนาสามปี พ.ศ. 2559 – 2561 เทศบาลนครขอนแก่น ทั้งนี้ จะเบิกจ่ายต่อเมื่อได้รับการจัดสรรจากกรมส่งเสริมการปกครองท้องถิ่น

**ลำดับที่ 3 หน้า 292**

**วัสดุไฟฟ้าและวิทยุ (แผนงานเคหะและชุมชน งานไฟฟ้าถนน)**

**แปรญัตติลดจำนวนเงิน เพิ่มจำนวนเงิน และเปลี่ยนแปลงคำชี้แจง**

ลดจำนวนเงิน วัสดุไฟฟ้าและวิทยุ 107,000 บาท

เพิ่มจำนวนเงิน สำรองจ่าย งบกลาง 107,000 บาท

ข้อความเดิม

3. เพื่อจ่ายเป็นค่าจัดซื้อวัสดุไฟฟ้าและวิทยุ จำนวน 1,070,000 บาท ตามโครงการเปลี่ยนหลอดไฟฟ้าส่องสว่างที่ชำรุดเป็นชนิด หลอด LED T 8 Tube Light ขนาด 18 วัตต์ รับประกันคุณภาพดวงโคมไม่น้อยกว่า 3 ปี อายุการใช้งานไม่น้อยกว่า 30,000 ชั่วโมง จำนวนไม่น้อยกว่า 2,000 ดวงโคม

ข้อความใหม่

3. เพื่อจ่ายเป็นค่าจัดซื้อวัสดุไฟฟ้าและวิทยุ จำนวน 963,000 บาท ตามโครงการเปลี่ยนหลอดไฟฟ้าส่องสว่างที่ชำรุดเป็นชนิด หลอด LED T 8 Tube Light ขนาด 18 วัตต์ รับประกันคุณภาพดวงโคมไม่น้อยกว่า 3 ปี อายุการใช้งานไม่น้อยกว่า 30,000 ชั่วโมง จำนวนไม่น้อยกว่า 2,000 ดวงโคม

**ลำดับที่ 4 หน้า 299**

**ค่าจ้างเหมาบริการ (แผนงานเคหะและชุมชน งานกำจัดขยะมูลฝอยและสิ่งปฏิกูล)**

**แปรญัตติลดจำนวนเงิน เพิ่มจำนวนเงิน และเพิ่มข้อความ**

ลดจำนวนเงิน สำรองจ่าย งบกลาง 6,862,500 บาท

เพิ่มจำนวนเงิน ค่าจ้างเหมาบริการ ค่าใช้สอย 6,862,500 บาท

ข้อความเดิม

(ไม่ปรากฏ)

ข้อความใหม่

4.ค่าจ้างกำจัดขยะมูลฝอยที่บริเวณบ่อกำจัดขยะบ้านคำบอน จำนวน 6,862,500 บาทเพื่อจ่ายเป็นค่าจ้างกำจัดขยะมูลฝอยตามโครงการบริหารจัดการและกำจัดขยะมูลฝอยด้วยวิธีการแปรรูปขยะมูลฝอยเป็นพลังงานไฟฟ้าของเทศบาลนครขอนแก่น ณ สถานที่บริเวณบ่อกำจัดขยะบ้านคำบอน ถนนมิตรภาพ (ขอนแก่น – อุดรธานี) กิโลเมตรที่ 17 พื้นที่ประมาณ 98 ไร่ และเป็นไปตามเงื่อนไขรายละเอียดขอบเขตงานตามสัญญาจ้าง เลขที่ 109/2554 ลงวันที่ 18 สิงหาคม 2554 ปีที่ 1 (รวมระยะเวลา จำนวน 6 เดือน) ตั้งแต่เดือนเมษายน 2559 ถึงเดือนกันยายน 2559 เพื่อจ่ายให้กับผู้รับจ้างตามสัญญาจ้าง

**ลำดับที่ 5 หน้า 338**

**ค่าปรับปรุงป้ายสัญญาณและเครื่องหมายจราจรภายในเขตเทศบาล (สำนักการช่าง)**

**(แผนงานอุตสาหกรรมและการโยธา งานก่อสร้างโครงสร้างพื้นฐาน)**

**แปรญัตติเพิ่มข้อความ**

ข้อความเดิม

- งานเสาจราจรล้มลุก ขนาดเส้นผ่าศูนย์กลาง จำนวน 79 ต้น

ข้อความใหม่

- งานเสาจราจรล้มลุก ขนาดเส้นผ่าศูนย์กลางฐานไม่น้อยกว่า 20เซนติเมตร สูงไม่น้อยกว่า 75 เซนติเมตร จำนวน 79 ต้น

**ลำดับที่ 6 หน้า 341**

**ค่าก่อสร้างท่อระบายน้ำซอยศรีจันทร์ 29 ตอนปลาย ชุมชนศิริมงคล**

**(แผนงานอุตสาหกรรมและการโยธา งานก่อสร้างโครงสร้างพื้นฐาน)**

**แปรญัตติเปลี่ยนแปลงคำชี้แจง**

ข้อความเดิม

เพื่อจ่ายเป็นค่าก่อสร้างท่อระบายน้ำ ค.ส.ล. ซอยศรีจันทร์ 29 ตอนปลาย ชุมชนศิริมงคล โดยก่อสร้างท่อระบายน้ำ ค.ส.ล. ขนาดเส้นผ่าศูนย์กลางไม่น้อยกว่า 0.40 เมตร ความยาวรวมท่อระบายน้ำพร้อมบ่อพักรางวีไม่น้อยกว่า 178.00 เมตร จำนวนบ่อพักน้ำรวมไม่น้อยกว่า 18 บ่อ พร้อมทำการก่อสร้างท่อลอดถนน ค.ส.ล. ขนาดเส้นผ่าศูนย์กลางไม่น้อยกว่า 0.40 เมตร จำนวนไม่น้อยกว่า 10 แห่ง ความยาวรวมท่อระบายน้ำพร้อมบ่อพักน้ำไม่น้อยกว่า 40.00 เมตร ก่อสร้างถนน ค.ส.ล. ความหนาไม่น้อยกว่า 0.150 เมตร ขนาดกว้างเฉลี่ย 3.50 – 4.50 เมตร ความยาวรวมไม่น้อยกว่า 178.00 เมตร พื้นที่รวมไม่น้อยกว่า 712.00 ตารางเมตร และทำการทาสีตีเส้นจราจร ตามแบบมาตรฐานเทศบาลนครขอนแก่น ตามแผนพัฒนาสามปี พ.ศ. 2559-2561 เทศบาลนครขอนแก่น

ข้อความใหม่

เพื่อจ่ายเป็นค่าก่อสร้างท่อระบายน้ำ ค.ส.ล. ซอยศรีจันทร์ 29 ตอนปลาย ชุมชนศิริมงคล โดยก่อสร้างท่อระบายน้ำ ค.ส.ล. ขนาดเส้นผ่าศูนย์กลางไม่น้อยกว่า 0.60 เมตร ความยาวรวมท่อระบายน้ำพร้อมบ่อพักรางวีไม่น้อยกว่า 62 เมตร จำนวนบ่อพักน้ำไม่น้อยกว่า 7 บ่อ พร้อมทำการก่อสร้างท่อลอดถนน ค.ส.ล. ขนาดเส้นผ่าศูนย์กลางไม่น้อยกว่า 0.60 เมตร จำนวนไม่น้อยกว่า 1 แห่ง ความยาวรวมท่อระบายน้ำพร้อมบ่อพักน้ำไม่น้อยกว่า 4 เมตร พร้อมเปลี่ยนฝาบ่อพักน้ำ ค.ส.ล. เป็นฝาเหล็กหล่อ Manhole จำนวนไม่น้อยกว่า 12 บ่อ และซ่อมแซมผิวจราจร ค.ส.ล. หนาไม่น้อยกว่า 0.15 เมตร พื้นที่รวมไม่น้อยกว่า 50 ตารางเมตร ตามแบบมาตรฐานเทศบาลนครขอนแก่น ตามแผนพัฒนาสามปี พ.ศ. 2559-2561 เทศบาลนครขอนแก่น

**ลำดับที่ 7 หน้า 342**

**ค่าก่อสร้างปรับปรุงถนนศรีจันทร์(ช่วงจากถนนกัลปพฤกษ์ถึงสุดแนวเขตเทศบาลด้านทิศตะวันตก)**

**(สำนักการช่าง) (แผนงานอุตสาหกรรมและการโยธา งานก่อสร้างโครงสร้างพื้นฐาน)**

**แปรญัตติแก้ไขข้อความ**

ข้อความเดิม

(Paring Fabric Geotextile)

ข้อความใหม่

(Paving Fabric Geotextile)

**ลำดับที่ 8 หน้า 343**

**ค่าก่อสร้างปรับปรุงฝาปิดบ่อพักน้ำ ค.ส.ล. เป็นเหล็กหล่อ Manhole ซอยศรีจันทร์ 31 ชุมชนหนองใหญ่ 3 (สำนักการช่าง) (แผนงานอุตสาหกรรมและการโยธา งานก่อสร้างโครงสร้างพื้นฐาน)**

**แปรญัตติเปลี่ยนแปลงคำชี้แจง**

ข้อความเดิม

เพื่อจ่ายเป็นค่าก่อสร้างปรับปรุงฝาปิดบ่อพักน้ำ ค.ส.ล.เป็นเหล็กหล่อ Manhole ซอยศรีจันทร์ 31 ชุมชนหนองใหญ่ 3 โดยปรับปรุงซ่อมแซมฝาบ่อพักน้ำ ค.ส.ล. ที่ชำรุดและซ่อมแซมผิวจราจรที่ชำรุด จำนวนพื้นที่ซ่อมแซมไม่น้อยกว่า 20.00 ตารางเมตร และทาสีตีเส้นจราจร ตามแบบมาตรฐานเทศบาลนครขอนแก่น ตามแผนพัฒนาสามปี พ.ศ. 2559-2561 เทศบาลนครขอนแก่น

ข้อความใหม่

เพื่อจ่ายเป็นค่าก่อสร้างปรับปรุงฝาปิดบ่อพักน้ำ ค.ส.ล.เป็นเหล็กหล่อ Manhole ซอยศรีจันทร์ 31 ชุมชนหนองใหญ่ 3 โดยปรับปรุงเปลี่ยนฝาบ่อพักน้ำ ค.ส.ล. เป็นฝาเหล็กหล่อManhole จำนวนบ่อพักน้ำรวมไม่น้อยกว่า 43 บ่อ ตามแบบมาตรฐานเทศบาลนครขอนแก่น ตามแผนพัฒนาสามปี พ.ศ. 2559-2561 เทศบาลนครขอนแก่น

**ลำดับที่ 9 หน้า 344**

**ค่าปรับปรุงผิวจราจรซอยเวชยันต์ ชุมชนพระลับ (สำนักการช่าง)**

**(แผนงานอุตสาหกรรมและการโยธา งานก่อสร้างโครงสร้างพื้นฐาน)**

**แปรญัตติเปลี่ยนแปลงคำชี้แจง**

ข้อความเดิม

เพื่อจ่ายเป็นค่าปรับปรุงผิวจราจรซอยเวชยันต์ ชุมชนพระลับ โดยก่อสร้างท่อระบายน้ำ ค.ส.ล. ขนาดเส้นผ่าศูนย์กลางไม่น้อยกว่า 0.40 เมตร ความยาวรวมท่อระบายน้ำพร้อมบ่อพักรางวีไม่น้อยกว่า 178.00 เมตร จำนวนบ่อพักน้ำรวมไม่น้อยกว่า 18 บ่อ พร้อมทำการก่อสร้างท่อลอดถนน ค.ส.ล. ขนาดเส้นผ่าศูนย์กลางไม่น้อยกว่า 0.40 เมตร จำนวนไม่น้อยกว่า 10 แห่ง ความยาวรวมท่อระบายน้ำพร้อมบ่อพักน้ำไม่น้อยกว่า 40.00 เมตร ก่อสร้างถนน ค.ส.ล. ความหนาไม่น้อยกว่า 0.15 เมตร ขนาดกว้างเฉลี่ย3.50 – 4.50 เมตร ความยาวรวมไม่น้อยกว่า 178.00 เมตร พื้นที่รวมไม่น้อยกว่า 712.00 ตารางเมตร และทำการทาสีตีเส้นจราจร ตามแบบมาตรฐานเทศบาลนครขอนแก่น ตามแผนพัฒนาสามปี พ.ศ. 2559-2561 เทศบาลนครขอนแก่น

ข้อความใหม่

เพื่อจ่ายเป็นค่าปรับปรุงผิวจราจรซอยเวชยันต์ ชุมชนพระลับ โดยก่อสร้างถนน ค.ส.ล. ความหนาไม่น้อยกว่า 0.15 เมตร ขนาดกว้างเฉลี่ย 3.50 – 4.50 เมตร ความยาวรวมไม่น้อยกว่า 182 เมตร พื้นที่รวมไม่น้อยกว่า 728 ตารางเมตร พร้อมซ่อมแซมถนนคอนกรีตที่ชำรุด,เปลี่ยนฝาบ่อพักน้ำจากฝา ค.ส.ล. เป็นฝาเหล็กหล่อManhole จำนวนไม่น้อยกว่า 21 บ่อ และทำการทาสีตีเส้นจราจร ตามแบบมาตรฐานเทศบาลนครขอนแก่น ตามแผนพัฒนาสามปี พ.ศ. 2559-2561 เทศบาลนครขอนแก่น

**ลำดับที่ 10 หน้า 356**

**รายจ่ายตามข้อผูกพัน (แผนงานงบกลาง งบกลาง)**

**แปรญัตติลดจำนวนเงิน เพิ่มจำนวนเงิน และเพิ่มข้อความ**

ลดจำนวนเงิน รายจ่ายตามข้อผูกพัน ค่าใช้จ่ายเกี่ยวกับกิจการจราจร 64,000 บาท

เพิ่มจำนวนเงิน สำรองจ่าย งบกลาง 64,000 บาท

ข้อความเดิม

-ตู้สัญญาณไฟจุดตรวจจราจร จำนวน 2 ตู้ๆ ละ 20,000 บาท เป็นเงิน 40,000 บาท

-กรวยยาง จำนวน 200 อันๆ ละ 800 บาท เป็นเงิน 160,000 บาท

ข้อความใหม่

-ตู้สัญญาณไฟจุดตรวจจราจร จำนวน 2 ตู้ๆ ละ 13,000 บาท เป็นเงิน 26,000 บาท

-กรวยยาง ขนาดความสูง 70 เซนติเมตร มีแถบสะท้อนแสง 2 แถบ สกรีนข้อความ “งานจราจร สภ.เมืองขอนแก่น” จำนวน 200 อันๆ ละ 550 บาท เป็นเงิน 110,000 บาท

**ลำดับที่ 11 หน้า 372**

**ค่าธรรมเนียมดอกเบี้ยธนาคาร (งบกลาง งบประมาณรายจ่ายเฉพาะการ สถานธนานุบาล แห่งที่ 1)**

**แปรญัตติเปลี่ยนแปลงคำชี้แจง**

ข้อความเดิม

เพื่อจ่ายเป็นค่าธรรมเนียมดอกเบี้ยเงินกู้ธนาคาร จ่ายให้แก่

1. ธนาคารกรุงไทย จำกัด (มหาชน) สาขาขอนแก่น

ในอัตราร้อยละ 2.625 ต่อปี วงเงินอนุมัติ 20 ล้านบาท เป็นเงิน 525,000 บาท

2. ธนาคารออมสิน สาขาขอนแก่น ในอัตราร้อยละ 2.7 ต่อปี วงเงินอนุมัติ 30ล้านบาทเป็นเงิน 810,000 บาท

3. ธนาคารเพื่อการเกษตรและสหกรณ์การเกษตร สาขาขอนแก่น ในอัตราร้อยละ 3.75 ต่อปี (MLR-1.25) วงเงินอนุมัติ 40 ล้านบาท เป็นเงิน 1,500,000 บาท

4. ธนาคารเพื่อการเกษตรและสหกรณ์การเกษตร สาขาขอนแก่น ในอัตราร้อยละ 3.65 ต่อปี (MLR-1.35) วงเงินอนุมัติ 50 ล้านบาท เป็นเงิน 1,825,000 บาท

ข้อความใหม่

เพื่อจ่ายเป็นค่าธรรมเนียมดอกเบี้ยเงินกู้ธนาคาร จ่ายให้แก่

1. ธนาคารกรุงไทย จำกัด (มหาชน) สาขาขอนแก่น ตามสัญญากู้เบิกเงินเกินบัญชี ลงวันที่ 30 ตุลาคม 2555 เพื่อใช้เป็นทุนหมุนเวียน วงเงินอนุมัติ 20 ล้านบาท

2. ธนาคารออมสิน สาขาขอนแก่น ตามสัญญากู้เบิกเงินเกินบัญชี ลงวันที่ 4 มีนาคม 2551 เพื่อใช้เป็นทุนหมุนเวียน วงเงินอนุมัติ 30 ล้านบาท

3. ธนาคารเพื่อการเกษตรและสหกรณ์การเกษตร สาขาขอนแก่น ตามสัญญากู้เงินเลขที่ 55 - 00105 ลงวันที่ 21 พฤษภาคม 2555 วงเงินอนุมัติ 40 ล้านบาท

4. ธนาคารเพื่อการเกษตรและสหกรณ์การเกษตร สาขาขอนแก่น ตามหนังสือจังหวัดขอนแก่น ที่ ขก 0023.5/15342 ลงวันที่ 18 มิถุนายน 2556 เรื่องขออนุมัติเบิกเงินเกินบัญชีให้สถานธนานุบาลใช้เป็นทุนหมุนเวียนในการรับจำนำ วงเงินอนุมัติ 50 ล้านบาท

**ลำดับที่ 12 หน้า 373**

**ดอกเบี้ยเงินฝากธนาคาร(ประมาณการรายรับ งบประมาณรายจ่ายเฉพาะการ สถานธนานุบาล แห่งที่ 2)**

**แปรญัตติแก้ไขข้อความ**

ข้อความเดิม

โดยคำนวณจากดอกเบี้ยเงินฝากธนาคาร ตั้งแต่เดือนตุลาคม 2558 ถึงเดือนกันยายน 2559 เป็นเกณฑ์

ข้อความใหม่

โดยคำนวณจากดอกเบี้ยเงินฝากธนาคาร ตั้งแต่เดือนตุลาคม 2557 ถึงเดือนกันยายน 2558 เป็นเกณฑ์

**ลำดับที่ 13 หน้า 378**

**ค่าธรรมเนียมดอกเบี้ยธนาคาร (งบกลาง งบประมาณรายจ่ายเฉพาะการ สถานธนานุบาล แห่งที่ 2)**

**แปรญัตติเปลี่ยนแปลงคำชี้แจง**

ข้อความเดิม

เพื่อจ่ายเป็นค่าธรรมเนียมดอกเบี้ยเงินกู้ธนาคาร จ่ายให้แก่

1. ธนาคารเพื่อการเกษตรและสหกรณ์การเกษตร สาขาขอนแก่น ในอัตราร้อยละ 3.75 บาทต่อปี (MLR-1.25) วงเงินอนุมัติ จำนวน 30 ล้านบาทถ้วน เป็นเงิน 1,150,000 บาท

2. ธนาคารเพื่อการเกษตรและสหกรณ์การเกษตร สาขาขอนแก่น ในอัตราร้อยละ 3.65 บาทต่อปี (MLR-1.35) วงเงินอนุมัติ จำนวน 50 ล้านบาทถ้วน เป็นเงิน 1,850,000 บาท

ข้อความใหม่

เพื่อจ่ายเป็นค่าธรรมเนียมดอกเบี้ยเงินกู้ธนาคาร จ่ายให้แก่

1. ธนาคารเพื่อการเกษตรและสหกรณ์การเกษตร สาขาขอนแก่น ตามสัญญากู้เงินเลขที่ 55 – 01347-8 ลงวันที่ 21 พฤษภาคม 2555 วงเงินอนุมัติ 30 ล้านบาท

2. ธนาคารเพื่อการเกษตรและสหกรณ์การเกษตร สาขาขอนแก่น ตามหนังสือจังหวัดขอนแก่น ที่ ขก 0023.5/10298 ลงวันที่ 22 เมษายน 2556 เรื่องขออนุมัติเบิกเงินเกินบัญชีให้สถานธนานุบาลใช้เป็นทุนหมุนเวียนในการรับจำนำ วงเงินอนุมัติ 50 ล้านบาท

**สรุปการขอแปรญัตติ เรื่อง ร่างเทศบัญญัติงบประมาณรายจ่ายประจำปีงบประมาณ พ.ศ. 2559**

1. **ประมาณการรายรับ รวมเป็นเงินทั้งสิ้น 1,149,427,827 บาท**
2. **ประมาณการรายจ่าย รวมเป็นเงินทั้งสิ้น 1,128,460,690 บาท**

รายการที่เสนอขอแปรญัตติ มีจำนวน 13 รายการ แยกเป็น

2.1 แปรญัตติเปลี่ยนแปลงคำชี้แจง เพิ่มข้อความ และแก้ไขข้อความ จำนวน 13 รายการ

2.2 แปรญัตติลดจำนวนเงิน รวมเป็นเงิน 7,033,500 บาท จำนวน 3 รายการ

2.3 แปรญัตติเพิ่มจำนวนเงินรวมเป็นเงิน 7,033,500 บาท จำนวน 3 รายการ

ลงชื่อ นายวันชัย ซื่อศิริสวัสดิ์ ประธานคณะกรรมการ

(นายวันชัย ซื่อศิริสวัสดิ์)

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

คณะกรรมการสามัญประจำเทศบาล ก็ได้เสนอผลการแปรญัตติต่อสภาเทศบาลเรียบร้อยแล้วนะคะ

**ระเบียบวาระที่ 4 เรื่องพิจารณาร่างเทศบัญญัติงบประมาณรายจ่ายประจำปีงบประมาณ พ.ศ. 2559 (วาระที่ 3 ขั้นลงมติ)**

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ดิฉันจะขอมติที่ประชุมเลยนะคะ ท่านใดให้ความเห็นชอบในร่างเทศบัญญัติงบประมาณรายจ่ายประจำปีงบประมาณ พ.ศ. 2559 โปรดยกมือ เห็นชอบ 19 เสียง งดออกเสียง (ไม่มี) (สมาชิกยกมือเป็น เอกฉันท์)

มติที่ประชุม: เป็นอันว่าสภาแห่งนี้มีมติให้ความเห็นชอบ 19 เสียง ในร่างเทศบัญญัติงบประมาณรายจ่ายประจำปีงบประมาณ พ.ศ. 2559

**ระเบียบวาระที่ 5 เรื่องญัตติขออนุมัติขยายเวลาเบิกจ่ายเงินและกันเงินงบประมาณรายจ่ายของเทศบาล**

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ขอเชิญท่านรองนายกเทศมนตรีเสนอญัตติต่อสภาค่ะ

**นายธวัชชัย รื่นรมย์สิริ รองนายกเทศมนตรีนครขอนแก่น**

เรียนท่านประธานสภาเทศบาลที่เคารพ เพื่อนสมาชิกสภาเทศบาลผู้ทรงเกียรติและผู้ที่เข้าร่วมประชุมสภาเทศบาลในครั้งนี้ทุกท่านครับ

เรื่อง ขอเสนอญัตติขออนุมัติขยายเวลาเบิกจ่ายเงิน และกันเงินงบประมาณรายจ่ายของเทศบาล

เรียน ประธานสภาเทศบาลนครขอนแก่น

ด้วยคณะผู้บริหารงานเทศบาลนครขอนแก่น ขอเสนอญัตติขออนุมัติขยายเวลาเบิกจ่ายเงิน

งบประมาณรายจ่ายประจำปีงบประมาณ ๒๕๕๗ และขออนุมัติกันเงิน งบประมาณรายจ่ายประจำปีงบประมาณ ๒๕๕๘ เพราะ เทศบาลนครขอนแก่น ได้ตั้งจ่ายงบประมาณหมวดค่าครุภัณฑ์ที่ดินและสิ่งก่อสร้าง เพื่อเป็นค่าจัดซื้อครุภัณฑ์ และค่าก่อสร้างตามโครงการต่าง ๆ ซึ่งมีบางโครงการที่ไม่สามารถดำเนินการให้แล้วเสร็จภายในปีงบประมาณ ๒๕๕๘ ประกอบด้วย โครงการตั้งจ่ายในปีงบประมาณ ๒๕๕๗ จำนวน ๒ โครงการ (ตามรายละเอียดแนบท้ายหมายเลข ๑) , ครุภัณฑ์ที่ตั้งจ่ายในปีงบประมาณ ๒๕๕๘ จำนวน ๒๓ รายการ (ตามรายละเอียดแนบท้ายหมายเลข ๒) และโครงการที่ตั้งจ่ายในปีงบประมาณ ๒๕๕๘ จำนวน ๔๗ โครงการ (ตามรายละเอียดแนบท้ายหมายเลข ๓) แต่เนื่องจาก เทศบาลนครขอนแก่น ยังมีความจำเป็นที่จะต้องใช้จ่ายเงินงบประมาณเพื่อการนี้ เพราะการจัดซื้อครุภัณฑ์ และการก่อสร้างโครงการจะนำมาซึ่งการแก้ไขปัญหาและบรรเทาความเดือดร้อนของประชาชนภายในเขตเทศบาล

ดังนั้น เพื่อให้การดำเนินงานการจัดซื้อครุภัณฑ์ การก่อสร้างโครงการบรรลุผลตามวัตถุประสงค์ที่กำหนดไว้ และสามารถที่จะดำเนินการได้ในปีงบประมาณ ๒๕๕๙ คณะผู้บริหารงานเทศบาลนครขอนแก่น จึงมีความจำเป็นที่จะต้องขออนุมัติขยายเวลาเบิกจ่ายเงินงบประมาณรายจ่ายประจำปีงบประมาณ ๒๕๕๗ และขออนุมัติกันเงิน งบประมาณรายจ่ายประจำปีงบประมาณ ๒๕๕๘ ตามรายละเอียดบัญชีแนบท้ายนี้ต่อสภาเทศบาลนครขอนแก่น ซึ่งตามระเบียบกระทรวงมหาดไทย ว่าด้วยการรับเงิน การเบิกจ่ายเงิน การฝากเงิน การเก็บรักษาเงินและการตรวจเงินขององค์กรปกครองส่วนท้องถิ่น พ.ศ. ๒๕๔๗ หมวด ๕ ข้อ ๕๙ การขออนุมัติขยายเวลาเบิกจ่ายเงิน และการกันเงินงบประมาณรายจ่ายในหมวดค่า ครุภัณฑ์ ที่ดินและสิ่งก่อสร้าง ยังมิได้ก่อหนี้ผูกพัน จะต้องรายงานขออนุมัติต่อสภาท้องถิ่น เพื่อขยายเวลาเบิกจ่ายเงิน หรือกันเงินได้อีกไม่เกินระยะเวลาหนึ่งปี ฯลฯ

จึงเรียนมาเพื่อโปรดทราบ และขอได้โปรดนำเสนอต่อที่ประชุมสภาเทศบาลนครขอนแก่น

เพื่อพิจารณาอนุมัติต่อไป

ขอแสดงความนับถือ

นายธีระศักดิ์ ฑีฆายุพันธุ์

(นายธีระศักดิ์ ฑีฆายุพันธุ์)

นายกเทศมนตรีนครขอนแก่น

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

มีท่านสมาชิกสภาเทศบาลท่านใดจะอภิปราย ขอเชิญนะคะ ขอเชิญคุณธนภณ ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาล เพื่อนสมาชิกสภาเทศบาล ผู้ทรงเกียรติพ่อแม่พี่น้องผู้นำชุมชนที่ร่วมสังเกตการณ์การประชุมสภาเทศบาลนครขอนแก่น ในวันนี้รวมทั้งฝั่งข้าราชการประจำ ผมนายธนภณ กิตติวิมลชัย สมาชิกสภาเทศบาลนครขอนแก่น ในประเด็นญัตติขอเสนอขออนุมัติขยายเวลาเบิกจ่ายเงินและกันเงินงบประมาณรายจ่ายของเทศบาลนครขอนแก่น ในวันนี้ประเด็นสาระสำคัญว่าอย่างไรในฐานะสมาชิกสภาเทศบาลเราเห็นชอบมาแล้วเพื่อทำให้สามารถนำเม็ดเงินงบประมาณภาษีของประชาชนไปสร้างสาธารณูปโภคไปทำอะไรให้ประโยชน์แก่ประชาชนอย่างไรก็คงต้องเห็นชอบครับในความรู้สึกผม แต่ในรายละเอียดแล้วในหลายรายการไม่น่าจะเข้ามาสู่วาระของการกันเงินได้ถ้ามีความใส่ใจในวิธีปฏิบัติ มีอยู่ 2 โครงการแรกมาจากปีงบประมาณ2557ซึ่งด้วยระยะเวลาก็ดูแปลกๆในรายการต่อมารายการของกลุ่มครุภัณฑ์ซึ่งโดยหมายเหตุมีการส่งประกาศครั้งที่2,3 ครับข้อสำคัญทำไมต้องปรากฏครั้งที่2 อยู่ในเดือนสิงหาคมครับด้วยการพิจารณางบประมาณเดือนสิงหาคมของทุกปีเราก็พิจารณางบประมาณของปีถัดไปแล้วเห็นชอบเดือนตุลาคมอาจจะยังไม่สามารถใช้เงินได้ เดือนพฤศจิกายน- ธันวาคม น่าจะได้ประกาศครั้งที่1 ของครุภัณฑ์ดังกล่าวเพราะเราให้เหตุให้ผลต่อความจำเป็นในการนำเงินภาษีไปซื้อมาเพื่อปฏิบัติงานราชการเพื่อให้เกิดประสิทธิภาพและประสิทธิผลมากที่สุด โดยหลักการบริหารไม่พึงให้เกิดขึ้นได้โดยทัศนคติผม ผมว่าแบบนี้ถึงแม้จะไม่เจตนาแต่ปรากฏร่องรอยของความผิดพลาดต่อวิธีใช้เงินงบประมาณครับ ในประเด็นผมก็คงจะต้องให้ข้อคิดเห็นในประการแบบนี้ว่า ในงบประมาณต่อไปก็อย่าให้เกิดเรื่องแบบนี้ในบางรายการก็สุดวิสัยก็ต้องยอมรับ ซึ่งตรงนี้ผมเชื่อว่ามันมีผลกระทบต่อความสุขความมีคุณภาพชีวิตของภาคประชาชนอย่างแน่นอนครับ เรียนฝากผ่านท่านประธานสภาเทศบาลไปยังผู้บริหารด้วยครับว่าเรื่องแบบนี้ในบางรายการไม่พึงเป็นสาระที่จะมาขยายได้ผมว่าแถลงขอถอนออกเลยแล้วไม่ใช้งบประมาณปล่อยตกไปเลยจะดูมีความเหมาะสมกว่าครับ ขอบคุณมากครับ

**นางสาวนันทวัลย์ ไกรศรีวรรธนะ ประธานสภาเทศบาลนครขอนแก่น**

มีสมาชิกสภาเทศบาลท่านใดจะอภิปรายเพิ่มเติมหรือไม่ค่ะ ถ้าไม่มีขอเรียนเชิญท่านนายกเทศมนตรีค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

เรียนท่านประธานสภาเทศบาล ท่านสมาชิกสภาเทศบาล ท่านหัวหน้าส่วนการงาน ท่านผู้นำชุมชน ท่านผู้มีเกียรติครับ ในกรณีเรื่องการจัดซื้อจัดจ้างในญัตตินี้ขอขยายระยะเวลาเบิกจ่ายเงินและกันเงินเรามีโครงการตั้งแต่ปี2557 มาถึงปัจจุบันรวมทั้งหมด131โครงการสามารถดำเนินการได้ 60 โครงการการขอกันเงินในครั้งนี้ 71 โครงการใน 71โครงการเป็นโครงการที่อยู่ระหว่างการออกแบบ 30 โครงการส่วนที่เหลืออยู่ในระหว่างการจัดซื้อจัดจ้างจะมีประเด็นที่เป็นข้อสังเกตของสมาชิกสภาเทศบาล เช่นการจัดซื้อจัดจ้างครุภัณฑ์ซึ่งจริงๆแล้วโดยกระบวนการก็น่าจะเป็นแบบที่สมาชิกสภาเทศบาลนำเสนอแนะนำว่าถ้ามีการดำเนินการได้รวดเร็ว ยิ่งช้าออกไปเท่าไหร่สินค้าบางชนิดครุภัณฑ์บางประเภทก็จะขึ้นราคาก็เป็นการเสียโอกาสถ้าหากว่ายิ่งจัดซื้อจัดจ้างครุภัณฑ์ช้าเท่าไหร่ก็อาจจะมีความเสี่ยงในด้านราคาสินค้าที่เพิ่มขึ้น ซึ่งในส่วนนี้ก็ชอบที่จะให้มีการอภิปรายไว้เพื่อให้ผู้ที่รับผิดชอบสามารถรับไปดำเนินการด้วยความรอบคอบเพราะการดำเนินการที่ว่านี้อาจจะดูเหมือนว่าง่ายว่าการเสนอสภาเทศบาลเพื่อให้เห็นชอบในการกันเงินอาจจะดูว่าเป็นเรื่องง่ายที่สมาชิกสภาเทศบาลจะอนุญาต แต่บนความเป็นจริงแล้วการที่สมาชิกสภาเทศบาลท้วงติงเพื่อให้เกิดประสิทธิภาพ ก็ให้เกิดความรอบคอบสำหรับผู้ที่รับผิดชอบในการที่จะประสงค์จะจัดซื้อครุภัณฑ์นี้เป็นประการที่1ประการที่2 สำหรับบางโครงการที่ไม่มีผู้ซื้อซองอาจจะมีบางโครงการซื้อซองแล้วไม่มายื่นราคากลายเป็นปัญหาหลักของหน่วยงานราชการไม่ใช่เพียงแค่เทศบาลนครขอนแก่นมีปัญหาเกิดขึ้นมากมาย ถ้าสังเกตให้ดีจะรู้ว่าหลายโครงการราคากลางฟิตมาก ยิ่งถ้าเป็นโครงการที่มีลักษณะซับซ้อนในการจัดการเช่นถนนศรีจันทร์ที่มีปัญหาการบุกรุกปัญหาของแม่ค้าหาบแร่แผงลอยการจะไปดำเนินการดังกล่าวหลายบริษัทไม่อยากจะเสี่ยงที่จะไปดำเนินการ แต่ถามว่าวันนี้อย่างไรต้องทำเพราะเป็นโครงการที่ดีเพราะเราก็ประกาศแล้วว่าเราจะใช้โครงการนี้เพื่อการจัดระเบียบฟุตบาททางเท้าไปด้วย ซึ่งก็ต้องขออนุญาตเพื่อนสมาชิกสภาเทศบาล เพื่อดำเนินการต่อให้บรรลุกับเจตนารมณ์ที่เราได้ตั้งไว้ ส่วนการจะถอนออกก็เป็นสิทธิ์โดยชอบของเพื่อนสมาชิกสภาเทศบาลในการจะเห็นชอบหรือไม่เห็นชอบ แต่ผมก็อยากจะเรียนว่ามีความตั้งใจอยากจะดำเนินการต่อเพื่อให้บรรลุในประสิทธิภาพที่เราตั้งเอาไว้ก็เป็นดุลพินิจของเพื่อสมาชิกสภาเทศบาลในการที่จะตัดสินใจแต่ก็อยากจะเรียนฝากสิ่งที่เราพยายามทำทั้งด้วยมารยาทและความรับผิดชอบและความตั้งใจสิ่งใดที่เป็นข้อผิดพลาดสิ่งใดเป็นข้อบกพร่องผู้รับผิดชอบในโครงการนั้นๆก็จะต้องโดนทบทวนว่าการก่อให้เกิดปัญหาของความล่าช้าขั้นตอนความล่าช้าไปอยู่ที่แห่งใดก็ขออนุญาตนำเรียนให้สภาเทศบาลได้รับทราบครับ ขอบคุณครับ

**นางสาวนันทวัลย์ ไกรศรีวรรธนะ ประธานสภาเทศบาลนครขอนแก่น**

มีสมาชิกสภาเทศบาลท่านใดจะอภิปรายอีกหรือไม่ (ไม่มี) ถ้าไม่มีสมาชิกสภาเทศบาลท่านใดอภิปราย ดิฉันจะขอมติเลยนะคะ ท่านใดเห็นชอบเรื่องญัตติขออนุมัติขยายเวลาเบิกจ่ายเงิน และกันเงินงบประมาณรายจ่ายของเทศบาล โปรดยกมือ เห็นชอบ 19 เสียง งดออกเสียง (ไม่มี) (สมาชิกยกมือเป็นเอกฉันท์)

**มติที่ประชุม: เป็นอันว่าสภาแห่งนี้มีมติเห็นชอบเห็นชอบ 19 เสียง งดออกเสียง (ไม่มี)** **อนุมัติขยายเวลาเบิกจ่ายเงิน และกันเงินงบประมาณรายจ่ายของเทศบาล**

ระเบียบวาระที่ 6 เรื่องญัตติอื่นๆ

นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล

มีท่านสมาชิกสภาเทศบาลท่านใดจะเสนอเรื่องอื่นๆ หรือไม่ ขอเชิญเลยนะคะขอเรียนเชิญคุณนริสศราค่ะ

**นางสาวนริสศรา เรืองศร สมาชิกสภาเทศบาลนครขอนแก่น**

กราบเรียนท่านประธานสภาเทศบาลที่เคารพ สมาชิกสภาเทศบาลผู้ทรงเกียรติทุกท่านและประชาชนผู้เข้าร่วมรับฟัง ดิฉันนางสาวนริสศรา เรืองศร สมาชิกสภาเทศบาลนครขอนแก่นเขต 2 ดิฉันมีเรื่องขอฝากเรื่องสืบเนื่องมาจากเมื่อวันอังคารที่ผ่านมาได้รับแจ้งจากผู้ปกครองเด็กนักเรียนซึ่งรู้จักกันว่าจะมีการไปฉีดพ่นยุงแล้วลูกเขาเรียนอยู่โรงเรียนเทศบาลสวนสนุก อยากจะขอสอบถามว่าได้มีการแจ้งไปยังทางโรงเรียนล่วงหน้าหรือไม่ว่าเทศบาลเราจะไปฉีดพ่นยากันยุงเพราะว่าทางผู้ปกครองได้แจ้งมาว่า จะไปฉีดวันนั้นทางครูก็แจ้งให้รีบไปรับ ลูกแต่ไปรับไม่ทัน ทางเจ้าหน้าที่เทศบาลก็ไปรอฉีด 4 โมงเย็นแต่เด็กบังเอิญว่าผู้ปกครองบางท่านไปรับไม่หมดก็เลยไม่ได้ฉีด อยากจะขอฝากว่าให้เจ้าหน้าที่มีการแจ้งล่วงหน้าด้วยให้มีการเตรียมตัวทางผู้ปกครองไม่ว่าจะไปฉีดที่ไหนตามชุมชนก็ตามอยากให้มีการแจ้งล่วงหน้าเพราะว่าเป็นสารที่อันตรายสำหรับยาฉีดพ่นยุง ขอบคุณค่ะ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

มีสมาชิกสภาเทศบาลท่านใดจะอภิปรายในเรื่องอื่นๆเชิญเลยค่ะ ขอเรียนเชิญคุณวันชัยค่ะ

**นายวันชัย ซื่อศิริสวัสดิ์ สมาชิกสภาเทศบาลนครขอนแก่น**

กราบเรียนท่านประธานสภาเทศบาลที่เคารพ และผู้เข้าร่วมประชุมสภาเทศบาล กระผมมีเรื่องสอบถามว่าเห็นอาคารเก่าที่โฆษะมีการต่อเติมที่เป็นแผ่น ตอนรับลูกเห็นยังไม่เสร็จแต่ตอนนี้เสร็จแล้วผมจึงอยากสอบถามว่าแผ่นที่ทำขึ้นมาเต็มตัวอาคารทำขึ้นเพื่ออะไรเป็นงานโฆษณาป้ายหรือเปล่าแล้วตรงตามเทศบัญญัติการติดตั้งป้ายหรือเปล่า เพราะผมกลัวว่าการทำแผ่นป้ายตัวนี้ขึ้นมาจะเกิดเหตุการณ์ซ้ำซ้อนตอนนี้เคยเกิดขึ้นในห้างดังในขอนแก่นเรามาก่อน ไม่ทราบว่าลักษณะการควบคุมอาคารเป็นอย่างไร ขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ในระเบียบวาระอื่นๆมีสมาชิกสภาเทศบาลท่านใดจะอภิปรายเชิญเลยค่ะ ขอเรียนเชิญคุณสุพัฒน์ค่ะ

**นายสุพัฒน์ พงษ์เพียจันทร์ สมาชิกสภาเทศบาลนครขอนแก่น**

กราบเรียนท่านประธานสภาเทศบาลที่เคารพ เพื่อนสมาชิกสภาเทศบาลนครขอนแก่น เพื่อนพนักงานข้าราชการผู้สังเกตการณ์ชุมชนทุกท่าน ประเด็นแรกผมขอฝากท่านประธานสภาเทศบาลที่เคารพผ่านไปยังผู้บริหารเรื่องการบริหารจัดการของเทศบาลนครขอนแก่นมีปัญหาพอสมควรครับ ปัญหามากดูท่าทางแล้วน่าจะเดินได้เร็วแต่ก็กลับไม่ใช่ ผมยกประเด็นแรกผมมีเอกสารประกอบเรื่องซอยจำปาทิพย์เขต1 มีการสู้คดีรุกล้ำเขตสาธารณะประโยชน์เป็นทางสัญจรอันนี้ผมตรวจสอบข้อมูลอย่างดีและมีการชนะคดีมาแล้วอดีตประธานชุมชนดอนหญ้านาง2 กับชาวบ้านร้องเรียนมาให้มีการดำเนินการทำถนนกันไว้เลย แต่ทางสำนักการช่างยังไม่มีการดำเนินการมาประสานงานติดต่อแล้วแต่ยังไม่มีอะไรคืบหน้า และพูดไม่ไพเราะด้วยไปตรวจสอบเองว่าใคร ประเด็นที่ 2 ทั้งๆที่แพ้คดีแล้วไม่มีการรื้อมีคำสั่งศาลครับ จะฝากเอกสารผ่านท่านประธานสภาเทศบาลไปยังผู้บริหาร ยังไม่มีการรื้อผมไม่รู้ว่าสำนักการช่างใครมีหน้าที่รับผิดชอบติดตามเรื่องนี้ที่ 2 หลังที่เขารื้อให้เรียบร้อยผมอยากจะให้ทางเทศบาลไปดำเนินการทำถนนกันไว้ อันนี้เป็นเรื่องสำคัญด้วยกันรุกล้ำ ประเด็นซอยจำปาทิพย์ครับขอฝากด้วย ประเด็นต่อมาเขต4 พวกเราคงจำได้ถนนกัลปพฤกษ์มีการก่อสร้างร้านอาหารค้าขายได้แต่อย่าให้ชุมชนเดือดร้อนผมฝากประธานสภาเทศบาลไปหายังผู้บริหารอันนี้น่าจะแก้ไขทุกคนเรารู้ว่ามีการรุกล้ำสร้างลงทุนเยอะมากมี 2 ร้านที่ปล่อยน้ำเสียและน้ำทิ้งลงมาบ้านหลังหนึ่งบ้านเลขที่ 185/30 ขออนุญาตเอ่ยชื่อ บ้านพ่อสุวรรณ มีการร้องเรียนมาทางสำนักการสาธารณสุขฯ มีการออกไปตรวจสอบจริงแต่สุดท้ายยังไม่มีอะไรคืบหน้า การตอบชาวบ้านตอบผู้เดือดร้อนตอบอย่างไร ผมก็ยังไม่เข้าใจว่ามีการดำเนินการไหม ที่ผมออกไปตรวจสอบดูเป็นข้อเท็จจริงผมอยากให้ผู้บริหารทุกท่านออกไปตรวจสอบและไปดูพื้นที่จริงเขาเดือดร้อนมากจนเขาประกาศขายที่ครับ ประเด็นต่อมาหลังสนามกีฬา1 คนนี้ทำงานจริงใจการบริหารการจัดการการทำงานอยากฝากท่านประธานสภาเทศบาลไปหาผู้บริหารว่าน่าจะมีการประชุมผมมั่นใจว่าประชุมหลายครั้งแล้วแต่การประชุมไม่เดินหน้าไม่คืบหน้า ให้สมาชิกสภาเทศบาลแต่ละเขตออกไปสำรวจทางสัญจรหรือท่อระบายน้ำสุดท้ายพวกเรามาตัดกันเอง จะตัดแต่ละเส้นแต่ละสายทำไมไม่ถามประธานชุมชนเขาบ้างว่าอันไหนเดือดร้อนอันไหนคนสัญจร ที่ผ่านมาผมได้มาเป็นสมาชิกสภาเทศบาลนครขอนแก่นผมภูมิใจครับกลุ่มนี้มีแนวทางมีความคิดสร้างสรรค์ที่จะจูงมือกันพานครขอนแก่นเราไปถึงจุดหมาย บางเรื่องยังติดขัดอยู่หลายเรื่องก็ติดขัด ผมจะขอฝากประธานสภาเทศบาลไปหาผู้บริหารที่ผ่านมาผมไม่ได้ตำหนิสมาชิกสภาเทศบาลเรา พวกเราลงไปเดินลุยไปหาเสียงทุกซอยที่เราไปเห็นยกมือไหว้ บอกชาวบ้านไปจะทำให้ขอแค่ได้รับการเลือกตั้งสุดท้ายกลับมาฟาดฟันกันเอง ถามประธานชุมชนหรือชาวบ้านสักนิดได้ไหมว่าซอยนี้สมควรตัดไหมผมว่าภาษีประชาชนทุกบาทสมควรทำครับ น่าจะมีการดำเนินการประชุมผู้ใต้บังคับบัญชาหัวหน้าฝ่ายไม่ใช่ว่าตอบหลวมๆว่าทำแล้ว แค่นี้ครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ขอเรียนเชิญคุณสมภพค่ะ

**นายสมภพ วงศ์ก่อ สมาชิกสภาเทศบาลนครขอนแก่น**

กราบเรียนท่านประธานสภาเทศบาล เพื่อนสมาชิกสภาเทศบาลผู้ทรงเกียรติ ท่านผู้เข้าร่วมรับฟังการประชุมในครั้งนี้ ท่านประธานสภาเทศบาลที่เคารพผมขออนุญาต มีเรื่องสำคัญอยู่เรื่องเดียวที่จะเรียนปรึกษาท่านประธานสภาเทศบาลเกี่ยวกับ11โรงเรียนในสังกัดเทศบาลนครขอนแก่น เมื่อเร็วๆนี้ที่ผ่านมาได้มีการจัด อบรมประชุมสัมมนาของโรงเรียน11 ทั้งโรงเรียนนำมาสู่กรณีร้องเรียนของชาวบ้านว่าลูกหลานไม่ได้ไปโรงเรียนทำไมต้องปิดโรงเรียนด้วยนี้ประการสำคัญที่ผมอยากจะเรียนปรึกษาท่านประธานสภาเทศบาลไปยังผู้บริหาร ว่าโรงเรียนเทศบาลในสังกัดของเรากิจกรรมมีมากและก็ได้รับความร่วมมือเป็นอย่างดีจากคณะผู้บริหารสถานศึกษาเวลามีกิจกรรมต่างๆก็ออกมาทำกิจกรรมร่วมกับเทศบาลเพียงแต่ว่าท่านอย่าลืมหันไปดูโรงเรียนของท่านเด็กได้เรียนเต็มเวลาไหมแล้วท่านมอบหมายให้ใครมาร่วมประชุมคนนั้นมีเวลาสอนไหมถ้าเขายังติดเวลาสอนก็ไม่อยากให้มาเลยครับ มันเอาเปรียบเด็กเกินไปด้วยความเคารพครับเป็นอาชีพเดียวที่มีการปิดเทอม ผมเรียนปรึกษาท่านประธานสภาเทศบาลไปหาผู้บริหารว่าในการประชุมสัมมนาต่างๆที่ทางโรงเรียนจะจัดอยากให้จัดตอนปิดเทอมได้ไหมอย่าออกไปดูงานช่วงเปิดเทอมเลยให้ได้ใช้เวลาเต็มที่ในการจัดตารางเรียนตารางสอนดูแลนักเรียนของท่านนี้คือประเด็นที่ผมได้รับร้องเรียนมาจากชุมชน ก็เป็นข้องท้วงติงที่สำคัญที่ผมอยากจะฝากท่านประธานสภาเทศบาลนำเรียนผู้บริหารหากมีการสัมมนาหรือไปดูงานก็น่าจะเป็นวันเสาร์-อาทิตย์หรือเป็นช่วงปิดเทอม มีข้อเปรียบเทียบระหว่างโรงเรียนสังกัดเทศบาลกับโรงเรียนเอกชน ขออนุญาตเอ่ยนามโรงเรียนมหาไถ่ศึกษา นักเรียนเขาอ่านออกเขียนได้แทบทุกคน ของเราก็จะมีบ้างที่อ่านหนังสือไม่ได้เลยก็ถือว่าคุณภาพนักเรียนของเราจะแย่ลงไป ตรงนี้ก็อยากกราบเรียนท่านประธานสภาเทศบาลไปปรึกษากับทางผู้บริหารว่าทำอย่างไรเวลามีกิจกรรมต่างๆให้โรงเรียนได้จัดคนออกมาที่เขาไม่มีชั่วโมงสอนตรงนี้ขอกราบเรียนท่านประธานสภาเทศบาลครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ก่อนท่านผู้บริหารจะตอบมีสมาชิกสภาเทศบาลท่านใดจะอภิปรายเพิ่มเติมไหมค่ะ เชิญคุณธนภณค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลที่เคารพ เพื่อนสมาชิกสภาเทศบาลผู้ทรงเกียรติพ่อแม่พี่น้องผู้นำชุมชนที่ร่วมสังเกตการณ์การประชุมสภาเทศบาลนครขอนแก่นในวันนี้ ประเด็นในวาระตรงนี้ครับสืบเนื่องจากการ แปรญัตติในวาระแปรญัตติเห็นในเนื้อหาแปรญัตติมีการตั้งงบประมาณเพื่อจ่ายเป็นเงินค่าจำจัดมูลฝอยบริเวณบ่อกำจัดขยะบ้านคำบอนจำนวน 6,800,000 บาท ตรงนี้เป็นเนื้อหาแปรญัตติที่ผมรู้สึกสร้างความมั่นใจให้ผมพอสมควรว่าเป็นสาระที่ต้องทำตามเนื้อหาสัญญาที่เทศบาลในฐานะองค์กรคู่สัญญาจำเป็นต้องรับผิดชอบแต่มีประเด็นสืบเนื่องจากตรงนี้ด้วยเนื้อหาสัญญาลงไปวันที่ 18 สิงหาคม 2554 มาถึงวันนี้ 4 ปีวันนี้การแปรญัตติให้มีงบประมาณตรงนี้เป็นการเติมความมั่นใจครับ วันนี้เทศบาลนครขอนแก่นมีการพิจารณาโครงการนี้เมื่อ 5ปีที่แล้วผมมีความมั่นใจและมีความรู้สึกนึกในใจว่าเราก็เป็นแถวหน้าที่จะมีโครงการดีๆที่มีการจัดการปัญหาอย่างเป็นรูปธรรมที่ค่อนข้างก้าวหน้าและก็ทันสมัยกว่าเขานั้นคือความรู้สึกวันนั้นครับไม่ใช่เฉพาะโครงการนี้ที่รับทราบวันนั้นเทศบาลนครขอนแก่นยังมีโครงการหนึ่งที่ยังไม่ได้ผ่านพิจารณาของสมาชิกสภาเทศบาลนครขอนแก่น แต่เป็นโครงการที่เข้าใจว่าเป็นโครงการพัฒนาปรับปรุงพื้นที่บำบัดกำจัดขยะมูลฝอยที่บ้านคำบอน ผมเข้าใจว่าเงินน่าจะเป็นจำนวน 100ล้านบาท ตอนนั้นด้วยเนื้อหาที่เข้าใจและรับทราบผมไม่แน่ใจประเด็นที่2ตัวเลขใช่หรือไม่ใช่ในความรู้สึกผมหลักวิธีคิดแบบนี้มีการเตรียมไว้ 2 ชั้น เราน่าจะตอบเขาได้เชิงคุณภาพชัดๆกับสิ่งที่มีปัญหา แต่ด้วยเหตุระยะเวลาที่ยาวนาน ผมเชื่อว่าโครงการหนึ่งที่เตรียมไว้เพื่อสำรองภาวะฉุกเฉินที่โรงไฟฟ้าโรงกำจัดขยะมีปัญหาจะได้มีที่สำรองที่เราพอจะมีทางหายใจ เพราะขยะเทศบาลนครขอนแก่นวันหนึ่ง200กว่าตัน ผมเชื่อว่าพอเวลาเลยมานานมันทำให้สิ่งที่เราเตรียมการในแผนเพื่อเป็นเรื่องความปลอดภัยและความมั่นคงทางคุณภาพชีวิตและสิ่งแวดล้อม ผมไม่ได้ไปที่สถานที่เก็บขยะเทศบาลนครขอนแก่นนานแล้วพยายามใช้จินตนาการว่าผู้บริหารเจ้าหน้าที่ทุกส่วนที่เกี่ยวข้องในการจัดการคงจะจัดการได้ดี วันนี้รับทราบเนื้อหาในการแปรญัตติ ผมมั่นใจขึ้นว่าโครงการนี้คงเกิดขึ้นถึงแม้เวลาจะเลยมานานนั้นเป็นความบังเอิญโชคดีหรืออะไรก็ตามที่สถานที่เก็บขยะเรายังรองรับขยะทั้งๆที่เราบอกว่าสาหัสมากเรามีปัญหามากมายเรายังสามารถลากเวลามาได้ผมเชื่อว่าวันเวลาต่อจากนี้ไปนับวันได้กับขยะที่เพิ่มพูนขึ้นปีละประมาณ 800,000 ตัน ผมเชื่อว่าเป็นปัญหาที่ทำให้บ้านเมืองอยู่กันอย่างลำบาก คุณภาพชีวิตของคนดีขึ้น ประเด็นสาระสำคัญของผมที่จะต้องอภิปรายผมอยากได้เพียงความมั่นใจครับว่าบริษัทคู่สัญญาสามารถทำสิ่งที่เทศบาลนครขอนแก่นและประชาชนต้องการได้จริงไหม เพราะเครื่องหมายการค้าสิ่งที่ปรากฏขึ้นมาตอนนี้บ่งบอกว่าไม่น่ารอด แต่ระยะเวลาต่อสัญญาที่เคยปรากฏในครั้งแรกผมไม่แน่ใจว่ามีระยะเวลาเท่าไหร่ แต่เวลาล่วงเลยมามากกว่าสัญญาที่ปรากฏ ไม่ว่าด้วยเหตุผลไดผมเชื่อว่าองค์กรในลักษณะแบบนี้ที่มีภาระรับผิดชอบต่อเรื่องแบบนี้จำเป็นต้องมีแผนรองรับอย่าเอาคุณภาพชีวิตของประชาชนมาเป็นตัวประกันเลยอย่าไปยอมเสี่ยงกับความสุขของประชาชนเพราะเพื่อใครทั้งสิ้นผมเพียงแต่อภิปรายตรงนี้ด้วยความมุ่งหวังอยากให้เรื่องของสัญญาที่เกิดขึ้นเมื่อ4ปีที่แล้วเกิดสักทีเถอะครับ ถ้าไม่ได้ก็ต้องหาแนวทางแก้ไขครับ ด้วยคามคาดหวังต่อคุณภาพชีวิตที่ดีผมจำเป็นต้องอภิปรายตรงนี้ไว้แบบนี้ครับ เรียนผ่านท่านประธานสภาเทศบาลไปยังผู้บริหารท่านอย่าเอาความสุขคุณภาพชีวิตของประชาชนมาเสี่ยงกับความไม่แน่นอน ขอบคุณมากครับท่านประธานสภาเทศบาลครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ก่อนที่ผู้บริหารจะตอบมีสมาชิกสภาเทศบาลท่านใดจะอภิปรายเพิ่มเติมไหมค่ะ ขอเรียนเชิญคุณสุพัฒน์ค่ะ

**นายสุพัฒน์ พงษ์เพียจันทร์ สมาชิกสภาเทศบาลนครขอนแก่น**

ภาพรวมที่ผ่านมาผมได้มารับกับท่านนายกเทศมนตรีหลายเรื่องเรื่องการบริจาคถนน ที่ให้เป็นถนน ผมดีใจและภูมิใจแต่พอเจ้าของที่มอบที่สาธารณประโยชน์ให้กับเทศบาลนครขอนแก่นแล้วก็ยังไม่บกพร่องแต่ช้า ขอป้ายชื่อซอย นานแล้วยังไม่ได้ชื่อซอย เขต 3 หมู่บ้านมั่งคงมีอาจารย์ท่านหนึ่งมอบที่ให้เป็นทางสาธารณประโยชน์ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ก่อนที่ผู้บริหารจะตอบมีสมาชิกสภาเทศบาลท่านใดจะอภิปรายเพิ่มเติมไหมค่ะ ถ้าไม่มีสมาชิกสภาเทศบาลท่านใดอภิปราย ขอเรียนเชิญท่านนายกเทศมนตรีค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

เรียนท่านประธานสภาเทศบาล ท่านสมาชิกสภาเทศบาล ท่านผู้บริหาร หัวหน้าส่วนการงาน ท่านประธานชุมชนท่านมีผู้เกียรติครับ ก็คงจะไล่ชี้แจงในกรณีของการอภิปรายเป็นรายบุคคลผมจะเป็นบางประเด็นผู้รับผิดชอบไม่ว่าจะเป็นรองนายกเทศมนตรี ส่วนการงาน ผมก็จะขออนุญาตท่านประธานสภาเทศบาลเพื่อให้ตอบแทน กรณีของการฉีดพ่นยุงที่โรงเรียนเทศบาลสวนสนุกในเวลา 16.00 น.แล้วก็แจ้งผู้ปกครองเพื่อให้รีบไปรับกลับอย่างไรผู้ปกครองก็ไปรับกลับไม่ทัน มันมี 2 ระยะ ระยะที่1 ในความที่ไม่สมบูรณ์ก็คือมีการแจ้งให้ทราบล่วงหน้าหรือไม่ ประการที่2การระบุเวลาที่16.00 น.บางที่ก็เสี่ยงนักเรียนอาจจะยังออกไม่หมดถ้ามีการบอกล่วงหน้าให้ผู้ปกครองไปรับก็คงจะได้รับเพื่อกลับบ้านหมดในเวลา16.00น.การประสานงานระหว่างผู้รับผิดชอบระหว่างสาธารณสุขกับโรงเรียนเป็นอย่างไรอีกสักครู่ขออนุญาตท่านประธานสภาเทศบาล เพื่อให้ผู้รับผิดชอบทั้ง 2 ส่วนได้เรียนชี้แจงในสภาเทศบาล อีกประเด็นหนึ่งที่น่าคิด16.00น.ยังไม่ไปรับลูกก็เป็นความรับผิดชอบของผู้ปกครองเช่นกันครับ ซึ่งก็ถือว่าเป็นจำนวนน้อย ก็เป็นความเป็นห่วงโรงเรียนเทศบาลสวนสนุกก็มีแต่เด็กน้อยเวลา16.00น.ผู้ปกครองยังไม่ไปรับเพราะผมเองก็รับทราบถ้าเด็กเล็กผู้ปกครองจะไปก่อนเวลาเสมอ การที่ปกครองต้องให้ครูโทรไปตามแล้วก็ไปไม่ทันตรงนี้ผมแยกคนละเรื่องระหว่างเรื่องการไปฉีดยุงและการประสานงานหรืออย่างไรกับเรื่องที่ผู้ปกครองเวลาไปรับเด็กว่า16.00น.ผู้ปกครองไม่ไปรับต้องมีคำแนะนำระหว่างครูกับผู้ปกครองด้วยว่าจริงๆแล้วเราสามารถดูแลเด็กนักเรียนได้เพียงแค่เวลาใดอย่างไรหรือผู้ปกครองฝากฝั่งไว้ตั้งแต่ต้นมีกระบวนการที่ดูแลเด็กเหล่านั้นอย่างไร เพราะสิ่งที่เราเป็นห่วงก็คือครูหลายๆท่านหมดเวลาราชการก็จำเป็นต้องกลับบ้านเพื่อปฏิบัติหน้าที่ของตนเอง ซึ่งในตอนท้ายก็ขออนุญาตท่านประธานสภาเทศบาลทั้งสำนักการสาธารณสุขฯและผู้บริหารโรงเรียน ก็ให้เตรียมความพร้อมในการชี้แจง ประการที่ 2 อาคารโรงแรมแห่งหนึ่งที่มีการติดโครงป้ายว่ามีความมั่นคงแข็งแรงหรือไม่ถูกต้องตามพ.ร.บ.ควบคุมอาคารหรือไม่ใช้ประโยชน์อะไรและถูกกฎหมายไหมมีการขออนุญาตหรือไม่นี้ก็เป็นประเด็นที่2 ที่จะให้ทางสำนักการช่างโดยส่วนที่รับผิดชอบขออนุญาตท่านประธานสภาเทศบาล เพื่อให้เจ้าหน้าที่ผู้รับผิดชอบเป็นผู้ชี้แจงประเด็นที่ 3 การแก้ปัญหาของชุมชนทั้งพื้นที่ที่ระบุออกมาชัดเจน กับกระบวนการในการแก้ไขปัญหา ประการแรกพื้นที่ที่ระบุชัดเจนเรื่องการสร้างบ้านรุกล้ำในซอยจำปาทิพย์ ว่าขณะนี้ยังไม่มีความคืบหน้าในการดำเนินการชาวบ้านก็เป็นห่วงผมเองก็ได้รับการร้องว่าชนะคดีแล้วบ้าน 2 หลังนั้นทำไมยังไม่รื้อแล้วจะดำเนินการอย่างไรต่อไป ก็มีการติดตามกันภายในกับกอง/สำนักโดยเฉพาะสำนักการช่าง ซึ่งขั้นตอนของการดำเนินการหลังจากปรากฏชัดแล้วทางเราผู้รับผิดชอบมีการดำเนินการอย่างไรขั้นตอนในการดำเนินการในปัจจุบันนี้ไปถึงไหนอย่างไรก็ขออนุญาตให้ผู้รับผิดชอบเพื่อขออนุญาตท่านประธานสภาเทศบาลเป็นผู้ชี้แจงขั้นตอนการปฏิบัติหรือมีข้อติดขัดอะไรอย่างไรหรือไม่ กรณีถนนกัลปพฤกษ์ที่มีการปล่อยน้ำเสียลงบ้านเลขที่แห่งหนึ่งแล้วยังไม่มีการดำเนินการก็โดยสำนักการสาธารณสุขฯ ขออนุญาตท่านประธานสภาเทศบาลเพื่อให้เป็นผู้ชี้แจงว่าปัจจุบันนี้มีการดำเนินการหรือไม่อย่างไร ประเด็นที่เป็นสาระที่น่าสนใจก็คือระบบการแก้ไขปัญหา ปัจจุบันเวลามีเรื่องร้องเรียนก็ปรากฏเป็นบันทึกผ่านห้องร้องเรียนผ่านระบบต่างๆและมีรายงานตรงถึงนายกเทศมนตรีเป็นรายเดือนว่าขณะนี้มีเรื่องลักษณะแบบนี้ในรอบเดือนที่ผ่านมามีกี่เรื่อง มีการดำเนินการแล้วกี่เรื่องเรื่องที่ยังไม่ดำเนินการจะแล้วเสร็จสัปดาห์ไหนเดือนไหนปีงบประมาณไหนก็มีการติดตามเป็นระยะ ก็ไปนั่งคิดต่อถ้าระบบแบบนี้มีแต่ผมทราบแล้วประชาชนที่ร้องไม่ได้รับทราบก็คงจะเป็นความทุกทรมาน เท่าที่รับทราบระบบของเราเองเท่าที่ติดตามระบบของเราเองก็จะมีการแจ้งกลับไปยังผู้ร้องเรียน แต่ในขณะเดียวกันก็เป็นเรื่องที่จะเอาความสมบูรณ์ร้อยเปอร์เซ็นต์ก็จะเป็นเรื่องยาก หลายคนก็ต่อว่ามายังผมหลายคนก็ต่อว่าผ่านทางโซเชียลมีเดีย บางเรื่องร้องมานานมากตอบว่าจะทำภายใน15วันแล้วก็รอไป 2 เดือนก็ไม่ดำเนินการก็แปลว่าในระบบก็มีเรื่องที่หลุดจากการติดตามที่ผ่านมาถ้าอาศัยความเชื่อ เชื่อว่าระบบใช้ได้ เชื่อว่าบุคลากรผู้รับผิดชอบมีขีดความสามารถมีความรับผิดชอบที่ดีแต่วันนี้ก็เป็นเวลาของการทบทวนเพราะคงไม่ใช่แค่เพียงท่านสมาชิกสภาเทศบาลได้ท้วงติงในสภาเทศบาล ผมเองก็ได้รับคำท้วงติงทั้งโดยตรงจากประชาชนประธานชุมชนผู้รับผิดชอบ ทั้งโดยตรงจากสังคมออนไลน์สังคม โซเซียลมิเดียที่โพสต์มากมาย ก็ขออนุญาตรับไปเพื่อไปดำเนินการปรับปรุงทั้งในเรื่องของระบบเรื่องการติดตามตั้งแต่การเริ่มต้นการรับคำร้องไปตรงไหนใครรับผิดชอบไปถึงตรงไหนเสร็จการแจกแจงภาระหน้าที่เพื่อให้ไปดำเนินการอย่างไร แจ้งกลับไปยังผู้ร้องว่าจะดำเนินการอะไรอย่างไร เมื่อรับไปดำเนินการแจ้งกลับไปยังผู้ร้องแล้วดำเนินการเสร็จหรือไม่แล้วเสร็จ ถ้าไม่แล้วเสร็จมีกระบวนการติดตามอย่างไร ถ้าแล้วเสร็จมีการติดตามเพื่อแจ้งอย่างไร ประการที่สองก็คือทบทวนเรื่องบุคลากรขีดความสามารถของผู้รับผิดชอบในปัจจุบันเมื่อสักครู่ในตอนต้นก็พูดคุยกับท่านรองนายกเทศมนตรีผู้รับผิดชอบในกลุ่มพนักงานที่รับผิดชอบเราก็แยกออกเป็นหลายกลุ่ม กลุ่มที่ทุ่มเทเสียสละและทำงานจริงกับองค์กรเราก็มีมาก แต่เราก็ต้องยอมรับความเป็นจริงว่ามีหลายคนอาจจะมีบางคนที่ขี่หลังเพื่อนทำงาน ความชั่วไม่มีความดีไม่ปรากฏแล้วในรอบปีของการเลื่อนขั้นก็รับความดีความชอบไป ถ้ากระบวนการแบบนี้ไม่เป็นธรรมกับคนที่ทุ่มเททำงานหนักระบบการประเมินบุคลากรก็ต้องมีการทบทวนผู้รับผิดชอบในระดับสูงสุดของกองก็ต้องได้เวลาในการตรวจสอบบุคคลของตนเองพยายามแยกให้ออกกับเป้าหมายของผู้อภิปรายกับผู้รับฟัง สิ่งที่ต้องแยกให้ออกก็คือไม่มีเจตนาที่จะโจมตี ไม่มีเจตนาที่จะทำให้เสียหายทั้งต่อความเป็นกลุ่มทั้งต่อความเป็นองค์กรทั้งความเป็นสถาบันขององค์กรเทศบาลนครขอนแก่นเป็นข้อแนะนำที่ควรจะรับไปปรับปรุงเป็นข้อแนะนำที่ควรจะมีกระบวนการที่สร้างขึ้นมา ผมได้มีการประสานกันภายในว่าหลังจากเสร็จการประชุมสภาเทศบาลเรียบร้อยก็จะมีระบบอีกตัวหนึ่งขึ้นมานั้นก็คือการประชุมร่วมระหว่างผู้บริหารไม่ว่าจะเป็นนายกเทศมนตรี รองนายกเทศมนตรีและก็ประชุมกอง/สำนักที่มีปัญหาในเรื่องของการแก้ไขปัญหา เช่นสำนักการช่างเป็นต้นเราก็ได้รับคำแนะนำจากท่านประธานชุมชนขออนุญาตเอ่ยบางท่านจากเขต 4 ก็เสนอผมมาโดยตรงว่าขอประชุมเป็นรายระยะเวลาที่สม่ำเสมอเช่นเขตหนึ่ง ประมาณสัก 2 เดือน/ครั้งทั้งเขตพบกับผู้บริหารและผู้รับผิดชอบกอง/สำนัก ซึ่งผมก็รับปากไปแล้วว่าจะมีการจัดนัดประชุมร่วมในระบบการประชุมปกติประชุมประจำเดือนเราก็แจ้งเรื่องที่เราอยากจะบอก แต่การสะท้อนกลับจากภาคประชาชนไม่มีช่องเวลาให้ประธานอยากจะบอกอะไรมีแต่เรื่องของผู้บริหารจะบอกหลายท่านก็อึดอัดอยากจะบอกในช่วงประชุมประจำเดือนเขาก็รักษามารยาทเพราะรู้ว่าเวลาจำกัดเรื่องที่อยากจะพูดก็เก็บไว้แล้วก็ไม่ได้พูด เราก็ควรจะมีช่องทางของการสื่อสารกันดังนั้นปัจจัยกระทบในปัจจุบันระบบบุคลากรช่องทางการสื่อสารงบประมาณสิ่งเหล่านี้ก็ควรได้รับการปรับปรุงก็ขออนุญาตน้อมรับเพื่อรับไปปฏิบัติแล้วก็ไปจัดระบบในการจัดการ ขอชื่นชมกรณีสมาชิกสภาเทศบาลอภิปรายเอ่ยชื่อท่านประธานยกตัวอย่างเช่นท่านประธานชอบ ที่มีความกระตือรือร้นผมก็เห็นตรง แต่บังเอิญหลายท่านที่อยู่ที่นี้ไม่โดนเอ่ยชื่อไม่ได้แปลว่าไม่เป็นนั่งในนี้ก็คือแต่ละคนก็ระดับแนวหน้าทั้งนั้นเป็นคนที่ทุ่มเทเสียสละมาโดยตลอดหลายท่านทั้งที่เกรงใจแล้วด้วยความเคารพด้วยซ้ำไปสัปดาห์หนึ่งเจอกันตลอด 5 วันเต็มก็มีเงินเดือนก็ไม่ได้รายได้ก็ไม่มีแต่โดนใช้ตลอดเวลาก็ขออนุญาตใช้พื้นที่สภาเทศบาลแห่งนี้เพื่อยกย่องสรรเสริญท่านผู้นำท่านประธานชุมชน ซึ่งก็มีความเสียสละโดยเท่าเทียมกัน ก็ต้องกราบขอบพระคุณอีกวาระหนึ่งกับการอยู่เคียงข้างกันในการทำงานเพื่อสาธารณะ แต่ประเด็นที่น่าสนใจที่ท่านสมาชิกสภาเทศบาลอภิปรายโครงการบางโครงการประธานเสนอแล้วบอกว่าสมาชิกสภาเทศบาลตัดแล้วบอกว่าพอกลับไปหาเสียงก็กลับไปแก้ตัวกับประธานเพราะไม่ได้ไปบอกเขา ฟังดูเหมือนจะดีแต่ในภาพรวมไม่น่าจะดีกับทั้งสมาชิกสภาเทศบาลทั้งสภาเทศบาลกับท่านประธานระบบที่สมบูรณ์คือการสื่อสาร 2 ทางถ้าอยู่ในกระบวนการของการจัดทำงบประมาณจะเห็นว่าสมาชิกสภาเทศบาล เรามีคุณภาพมากเรากล้าอวดอ้างด้วยซ้ำไปหลายโครงการที่นำเสนอมาถ้าจะไม่ดำเนินการจะมีเหตุผลเสมอยกตัวอย่างถนนบางสายแต่ไม่สามารถเอ่ยชื่อได้แต่จะเป็นภาพลักษณะของเหตุการณ์เช่นขอเสนอทำท่อในถนนสายนี้เพื่อนสมาชิกสภาเทศบาลก็อยู่ในเหตุการณ์พอจะวางท่อถามว่าอยากวางไหม อยากวางแต่ประเด็นเช่นตลอดความยาวของซอยนี้เราทำถ้าวางท่อซอยนี้แล้วปรากฏว่าผู้ที่ได้รับผลลัพธ์ก็คือบ้านที่อยู่ปลายซอย ซึ่งมีอยู่หลังเดียวมูลค่าโครงการนับล้านบาทแต่สมาชิกสภาเทศบาลไม่ได้ปฏิเสธหรือผู้บริหารก็ไม่ได้ปฏิเสธว่าไม่ควรทำแต่มีทางเลือกอื่นรองรับหรือไม่ บางโครงการประธานก็เสนอมาเพื่อปรับปรุงพื้นผิวถนนก็เสนอปรับปรุงมาบางส่วนเพื่อสมาชิกสภาเทศบาลกลับเติมให้ด้วยซ้ำไปว่าควรจะขยายให้เต็มพื้นผิวจราจรแต่ในระหว่างการทำมันอาจจะไม่ทันในคราวนี้ขอเวลาเพื่อไปสำรวจไปทำแบบนี้เป็นต้นบางโครงการเสนอวางท่อฝั่งหนึ่งแต่ดูแล้วไม่เหมาะสมต้องมาอีกฝั่งหนึ่งเพราะท่อที่นำเสนอมันติดกับกำแพงส่วนราชการคนที่ได้ประโยชน์ร่วมบ้านที่อยู่ฝั่งตรงข้ามซึ่งเป็นบ้านที่หนาแน่นกลับไม่มีท่อ สมาชิกสภาเทศบาลกลับเสนอว่าควรจะว่างอีกฝั่งหนึ่ง ตรงนี้ยกเป็นเพียงแค่กรณีเล่าให้ฟังว่าโดยความรับผิดชอบไม่ว่าจะเป็นเจ้าหน้าที่ผู้บริหารสมาชิกสภาเทศบาลทุกคนรอบคอบแต่สิ่งที่อาจจะขาดนั้นก็คือการสะท้อนกลับหรือสื่อสารกลับไปยังต้นเรื่องคือประธานสภาเทศบาลว่าโครงการที่ท่านนำเสนอถ้ากรณีจะเกิดจากการตัดเพราะเหตุผลใดมีเหตุผลเสมอ ถ้าไม่ตัดเราขอปรับเป็นอะไรมันคงจะขาดที่ตรงนี้ครับ ขาดการสื่อสารที่ดีพอ กระบวนการสื่อสารเป็นเรื่องสำคัญมากในสังคมยุคปัจจุบันข่าวคราวข่าวลือความเชื่อที่แตกต่างความศรัทธาที่แตกต่างมันมักจะก่อให้เกิดปฏิกิริยาที่เป็นลบผมขอรับผิดชอบในกรณีที่ท่านสมาชิกสภาเทศบาลอภิปรายไปแล้วบอกว่ามีสมาชิกสภาเทศบาลเสนอมาแล้วไปตัด ผมขอรับผิดชอบว่าสิ่งที่พูดไปนั้นไม่ใช่ความจริงทั้งหมดการตัดมีครับแต่ตัดด้วยเหตุด้วยผลแล้วการตัดทุกคนจะต้องคิดต่อเพียงแต่เราอาจจะไม่ได้ชี้แจง ขออนุญาตทำการบ้านต่อจากนี้ไปร่วมกับท่านสมาชิกสภาเทศบาลกับท่านประธานที่เป็นต้นเรื่องว่าโครงการใดท่านเสนอมายังไม่ดำเนินการรอดำเนินการหรืออยู่ในระหว่างการดำเนินการสิ่งเหล่านี้จะต้องสื่อสารให้ครบความรับผิดชอบร่วมกันก็ยืนยันผู้อภิปรายเองก็มีเจตนาดีเพียงแต่ว่าเราพูดประโยคที่ควรพูดไม่หมด ดังนั้นโดยสรุปของผมก็คือการทำหน้าที่ของแต่ละคนทุกคนทำหน้าที่อย่างเต็มประสิทธิภาพสมกับที่ได้รับความไว้วางใจอยู่ๆการจะตัดแบบไม่มีเหตุมีผลไม่มีใครทำแต่ต้องขออภัยไปถึงต้นเรื่องก็คือท่านประธานที่เป็นเจ้าของเรื่องว่าอาจจะขาดการสื่อสารโดยฝ่ายบริหารเองไม่ได้จัดกระบวนการในการสื่อสารกลับตรงนี้เป็นความรับผิดชอบของผมต้องกราบขออภัยที่ขาดกระบวนการนี้ไปก็ขอรับไปก็ขอรายละเอียดเพิ่มเติมจากท่านสมาชิกสภาเทศบาลเพื่อที่เราจะได้นำไปเรียนให้ท่านประธานต้นเรื่องได้รับทราบว่าเหตุผลของมันคืออะไร กรณีการจัดอบรมซึ่งมีคราวหนึ่งอยู่ที่โรงแรมพลูแมน ขอนแก่น ราชาออคิด 11โรงเรียนเป็นครูทั้งหมดไม่มีความอยากที่อยากจะปิดโรงเรียนแล้วก็ปิดไม่รับผิดชอบ เรารับรู้ภารกิจของครูก็มากแต่ว่าสิ่งที่สำคัญที่สุดคือการเรียนการสอนเรามีข้อตกลงตั้งแต่มารับตำแหน่งผู้บริหารถ้ากรณีจะมีการปิดโรงเรียนต้องเป็นเรื่องที่หลีกเลี่ยงไม่ได้เท่านั้นประเด็นก็คือวันนั้นจัดเสวนาอะไรเรื่องAECวิทยากรที่เชิญมาคือคุณนิติภูมิ นวรัตน์เราไม่สามารถระบุเวลาของเราเพื่อให้เขามาตามเวลาที่เราสะดวกได้ถ้าเราอยากจะฟังความเขาเราก็ต้องจัดเวลาของเราให้สอดคล้องกับเวลาของเขานั้นคือสาระสำคัญผมเองได้ถามว่าช่วงเวลาต่อจากนี้ไปจนถึงสิ้นปีงบประมาณสิ้นเดือนกันยายน มีเวลาที่ว่างกับวันหยุดหรือไม่ก็ไม่มีถ้าไม่มีก็มีอยู่ 2 ทางเลือก1.ยกเลิกโครงการเพราะว่าหมดปีงบประมาณไม่สามารถดำเนินการได้และก็เอาเรื่องนี้ไปตั้งในปีงบประมาณใหม่และก็รอต่อไปว่าเขาจะว่างเมื่อไหร่ที่ตรงกับวันหยุด ผมเลยต้องตัดสินใจครับผมเห็นความสำคัญของเรื่องAECสมาชิกสภาเทศบาลเองก็เห็นความสำคัญถามว่าเรารู้ไหมในเรื่องAECก็รู้ครับแต่รู้เพียงแค่เปลือกแล้วคนที่ควรจะรู้มากที่สุดไม่ใช่เพียงแค่เราก็คือครูอาจารย์เขาจะได้เอาข้อมูลเหล่านี้ไปบอกกล่าวผู้ปกครองไปบอกเด็กนักเรียน ครูเองก็จะได้ปรับเตรียมความพร้อมของตัวเองวันนั้นผมมีเวลาฟังแค่ช่วงต้นผมฟังมาบ่อยมากกับคุณนิติภูมิ ตั้งแต่รับตำแหน่งเป็นประธานหอการค้าในครั้งแรกผมก็จัดเวทีของคุณนิติภูมิเลย แล้วสิ่งที่ตามมาก็คือใครฟังคนนั้นตื่นตัวใครที่ไม่ได้ฟังคุณก็เป็นคนตามหลังเขาหรือไม่รู้เรื่องอะไรเลยผมเองพยายามสื่อสารกับคณะครูอาจารย์ผู้บริหารสถานศึกษาAECเปิดผลกระทบมันคืออะไรการเตรียมเด็กเพื่อรองรับแล้ว AECเปิดเมื่อไหร่ 31ธันวาคม2558 สิ้นปีนี้ ช้าหน่อยไม่ได้หรือมันก็ช้าได้ครับรู้ช้าก็เตรียมตัวช้าก็ปฏิบัติช้าแต่ผมให้ความสำคัญกับเรื่องนี้มากเพราะผมติดตามข่าวสารมาโดยตลอดดังนั้นถ้าผลกระทบที่เกิดขึ้นในครั้งนี้ส่งผลให้เกิดความไม่สบายใจกับผู้ปกครองในชุมชนก็ขออภัยก็จะพยายามไม่ให้มีการปิดเรียนในลักษณะแบบนี้แต่ที่พยายามพูดยาวๆเพียงเพื่อจะบอกว่ามันมีความสำคัญมันมีสาระสำคัญของการปิดแล้วไม่มีเจตนาอยากปิดก็ปิด ไม่มีเจตนาอยากปิดเพื่อให้ครูพักผ่อนเป็นช่วงเวลาเติมความรู้ความเข้าใจก็ต้องเติมก็ขอรับเอาไปเพื่อไปปรับปรุงแก้ไขและพยายามหลีกเลี่ยงให้มากที่สุดก็จะใช้เวลาที่เหมาะสมไม่ว่าจะเป็นวันหยุดในช่วงปิดเทอมแต่สิ่งที่เรียนให้เข้าใจก็คือความสำคัญของวันนั้นมันจำเป็นทำไมมันจำเป็นต้องปิดเสียดายด้วยซ้ำไปหลายท่านในห้องนี้ไม่ได้ไปฟังถ้าฟังจะรู้ว่าเนื้อหาความสำคัญเป็นอย่างไรผมประเมินจากครูหลายท่านที่ผมได้ถามว่าฟังแล้วเป็นยังไงทุกคนยอมรับเป็นความรู้ที่ดีมากเป็นเรื่องราวที่แปลกใหม่แล้วสำหรับบางเรื่องถ้าครูไม่รีบปรับปรุงตัวเองไม่รีบเตรียมความพร้อมตัวเองในการถ่ายทอดทุกอย่างอาจจะช้าไปด้วยซ้ำสำหรับลูกหลานของเรา ก็ขอโทษครับถ้าการปิดเรียนในคราวนั้นส่งผลกระทบต่อผู้ปกครองก็กราบขออภัยและรับไปเพื่อเตรียมการปรับปรุงแก้ไขว่าจะไม่ให้เกิดขึ้นจะพยายามหลีกเลี่ยงให้ได้มากที่สุด การตั้งงบประมาณกำจัดขยะมูลฝอยตั้งแต่ปี2554 ถึงปัจจุบัน 4 ปีตามที่ท่านสมาชิกสภาเทศบาลพูดถึงเกือบ1,600 วันแล้วหนักใจเหมือนกันเราก็หนักใจสิ่งที่ดำเนินการและรอคอยมาโดยตลอดในช่วงตั้งแต่ปี2554 สัญญาเดิมใบอนุญาตก่อสร้างโรงงานไม่ว่าจะเป็นเราเป็นเจ้าของโครงการเราถึงขนาดประสานให้ผู้อำนวยการสำนักการช่างในอดีตที่รู้จักผู้หลักผู้ใหญ่ช่วยประสานผู้หลักผู้ใหญ่ในกระทรวงให้หน่อยให้มีใบอนุญาตก่อสร้างให้เร็วขึ้นได้ไหมตั้งแต่ยื่นเรื่องพูดตรงๆครับพูดในสภาเทศบาลเพื่อให้ปรากฏเป็นรายงานการประชุมถ้าไม่มีการปฏิวัติใบอนุญาตก่อสร้างโรงงานไม่ออกเพราะการขออนุญาตก่อสร้างโรงงานโดนดึงเรื่องมาตลอด แต่พอรัฐบาลปฏิวัติเสร็จประกาศเป็นนโยบายของชาติวาระแห่งชาติในการจัดการเรื่องขยะแล้วถ้าท่านจำได้นายกรัฐมนตรีท่านประยุทธ์ จันทร์โอชา พูดด้วยตัวเองว่ารู้มีปัญหาเรื่องใบขออนุญาตก่อสร้างโรงงานโดยเฉพาะกลุ่มขยะท่านบอกว่าท่านจะจัดการให้แล้วก็เป็นไปตามที่ท่านประกาศภายใน 3 เดือนหลังจากปฏิวัติเสร็จใบอนุญาตก่อสร้างโรงงานออกมาครับในปี2557 ดังนั้นตั้งแต่ปี2557เป็นต้นมาของการดำเนินการเมื่อใบอนุญาตก่อสร้างโรงงานได้อนุญาตจึงสามารถก่อสร้างโรงงานได้ แล้วเราเองก็บอกเจ้าของโครงการที่รับผิดชอบรับจ้างกำจัดขยะเทศบาล ไม่มีเหตุอันใดอีกแล้วที่จะมาเป็นข้ออ้างในการขยายเวลา วันนี้สำหรับผมเองซึ่งเป็นนายกเทศมนตรีเทศบาลนครขนาดใหญ่ มีเป็น10บริษัทมาเสนอเพื่อขอก่อสร้างโรงงานและประนามว่าผมไม่เอาเทคโนโลยีของยุโรป จะให้ผมทำอย่างไรครับผม บอกแล้วว่าผมขีดเส้นสำหรับสัญญานี้กับโรงงานนี้ ผมยึดถือสัญญาหลังจากที่ผมได้ใบอนุญาตก่อสร้างโรงงานแล้วสัญญาเริ่มเดินเมื่อมีการก่อสร้างโรงงานสิ้นปีนี้การก่อสร้างโรงงานต้องแล้วเสร็จ เดือนเมษายนต้องจ่ายไฟ เมื่อ 2 วันที่แล้วมีการประชุมเพื่อตรวจรับแจ้งรายงานความคืบหน้าการก่อสร้างปัจจุบันอยู่ที่40เปอร์เซ็นต์ แล้วเราก็ย้ำกับผู้ที่รับผิดชอบก็คือเจ้าของโครงการไม่มีเหตุอื่นใดในการขอขยายเวลาก่อสร้างต่อจากนี้ไป ซึ่งก็เรียนให้ทราบว่านี้คือคำพูดที่เราพูดกับเขา ถ้าไม่ดำเนินการตามสัญญา สิ่งที่เขาลงทุนไปมากมายเพราะตอนนี้มีเทศบาลเดียวในภาคอีสานที่คืบหน้ามาถึงขนาดนี้ก็คือเทศบาลนครขอนแก่น ที่อื่นที่ทำและเริ่มต้นในเวลาเดียวกันยังไม่มีอะไรคืบหน้าเลยแม้แต่นิดเดียว จังหวัดแจ้งให้เราทราบในสิ้นปีนี้ถ้าคณะท่านรัฐมนตรีไม่ติดภารกิจจะเดินทางมาดูพื้นที่โครงการของเรา อย่างน้อยรัฐมนตรีเจ้ากระทรวงจะมาดูงานความคืบหน้าของการทำโครงการนี้ ซึ่งเราก็แจ้งความสำคัญเรื่องนี้ให้เจ้าของโครงการรับทราบสิ่งที่ผูกก็คืออนาคตต่อกันและกัน ถ้าติดตามมาโดยตลอดผู้ว่าไม่เคยปล่อยมือเรื่องนี้เราเองก็เต็มที่กับเรื่องนี้ในการนำเสนอและรับผิดชอบ สิ่งที่เกิดขึ้นกระบวนการของการทำงานกระบวนการรับผิดชอบก็ชัดเจน เราเองรู้ว่าเวลายิ่งเนิ่นช้าความเสียหายยิ่งเกิดขึ้นมากกับชุมชนโดยรอบ นักวิชาการท่านหนึ่งเป็นกรรมการประเมินเรื่องเมืองน่าอยู่เป็นประธานคณะกรรมการ และท่านผู้นี้ได้ทำงานโครงการร่วมกับเรามาตั้งแต่ต้น ท่านยังถามเราเลยว่าว่าปัจจุบันนี้บริษัทเขาไหวไหม เพราะท่านก็มีบริษัทที่จะเสนอผมเหมือนกัน แต่ประเด็นก็คือสัญญาเดินแล้วสำหรับผมก็ขีดเส้นชัดเจนว่าเป็นไปตามสัญญา ถ้าไม่ปฏิบัติตามนี้ก็ไม่มีเหตุอันใดต้องขยายยกเลิกก็ต้องยกเลิกความเสียหายที่เกิดขึ้นเขาต้องรับผิดชอบ ก็ขออนุญาตนำเรียนว่านี้เป็นกระบวนการที่ดำเนินการมา และมากกว่านั้นที่ตระหนักในความสำคัญก็คือ ถ้าหากว่ารัฐมนตรีเจ้ากระทรวงที่จะเดินทางมาดูแล้วเขาสามารถแสดงให้เห็นเป็นผลลัพธ์ได้จริงเขามีอนาคตกับทั้งประเทศ เขาเตรียมเพิ่มจำนวนคนในการเร่งการทำงานซึ่งรายละเอียดก็เป็นเรื่องของเขาที่เขาจะต้องรับผิดชอบ ก็ขออนุญาตนำเรียนด้วยความห่วงใยเช่นเดียวกัน ขยายสัญญาไป10 ปีก็พูดไว้ตรงนี้เลยไม่มีแน่นอนกังวลเหมือนกันเพราะเป็นโครงการที่เราฝากความหวังเอาไว้ ถ้าโรงงานนี้ก่อสร้างไม่สำเร็จขยะมารอทับเราอีกตั้งมากมาย อัตราเพิ่มขยะต่อปีเพิ่มที่6เปอร์เซ็นต์ปริมาณขยะขึ้นเร็วมากมีมาชะลอในปี2557,2558 ซึ่งตรงนี้ผมสั่งให้ไปวิเคราะห์ว่าเป็นเพราะอะไรการรับบริจาคที่ดินเพื่อทำเป็นถนนป้ายชื่อซอยในเขต3 ดูเหมือนนี้จะเป็นครั้งที่2 ที่ท่านสมาชิกสภาเทศบาลเอ่ย ครั้งแรกผมก็สั่งไปแล้วก็ไม่มีความคืบหน้า ก็ขอโทษถ้าอภิปรายในสภาเทศบาลแล้วไม่มีความคืบหน้าผมว่าก็ต้องมีคนรับผิดชอบก็ขออนุญาตรับไปเพื่อไปดำเนินการ จากนี้ไปก็ขออนุญาตท่านประธานสภาเทศบาลครับเพื่อให้ผู้รับผิดชอบในแต่ละเรื่องเป็นผู้ดำเนินการชี้แจง เรื่องแรกเป็นกรณีของการไปฉีดพ่นย่ากำจัดยุง เรื่องที่2 ป้ายโครงสร้างของอาคารโรงแรมแห่งหนึ่ง ก็ขออนุญาตท่านประธานสภาเทศบาลชี้แจงตามลำดับเลยครับ เรื่องที่3กรณีการดำเนินการที่ซอยจำปาทิพย์ เรื่องที่4 การปล่อยน้ำเสีย เรื่องที่5 ก็อยากจะให้ตอบเรื่องการทำป้ายชื่อซอยก็เป็น5 เรื่องขออนุญาตท่านประธานสภาเทศบาลเพื่อให้ผู้รับผิดชอบตอบครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

อันดับแรกขอเรียนเชิญท่านรองนายกเทศมนตรี ค่ะ

**นายจุลนพ ทองโสภิต รองนายกเทศมนตรีนครขอนแก่น**

ขออนุญาตกราบเรียนท่านประธานสภาเทศบาล ท่านสมาชิกสภาเทศบาลผู้ทรงเกียรติที่เคารพครับ ก่อนอื่นต้องขอขอบพระคุณที่ท่านสมาชิกสภาเทศบาลได้แสดงความห่วงใยกับสุขภาพของเด็กนักเรียน ผมขออนุญาตตอบ2 เรื่องข้อที่1และ 4 ขออนุญาตเล่าให้ฟังเรื่องสถานการณ์ นโยบายของเดือนสิงหาคมเป็นเดือนที่เราจะต้องปราบยุงลายต้องขอบคุณท่านสมาชิกสภาเทศบาล ผู้บริหารหลายท่านที่ออกไปร่วมกันปราบยุงลายโดยจัดที่วัดและโรงเรียนชุมชน แต่ปีนี้เป็นปีที่เราประเมินว่าจะมีไข้เลือดออกระบาดค่อนข้างมากและ ที่ท่านสมาชิกสภาเทศบาล ขออนุญาตเอ่ยนามท่านนริสศรา เรืองศร ได้นำมาอภิปรายนั้นเป็นกรณีที่ทางโรงเรียนแจ้งมายังสำนักการสาธารณสุขฯ ฝ่ายป้องกันและควบคุมโรคว่ามีเด็กติดเชื้อไข้เลือดออก จึงรีบดำเนินการแจ้งมาและนัดวันกับทางสำนักการสาธารณสุขฯออกไปพ่น ได้มีการเตรียมพร้อมและนัดกันเรียบร้อย ผมจะให้ทางท่านผอ.สำนักสาธารณสุขฯอธิบายในรายละเอียดว่ามีขั้นตอนอย่างไรและยืนยันว่าวันนั้นได้มีการไปพ่นยุงหลังจากเวลาเลิกเรียนไปแล้วรายละเอียดจะแจ้งให้ทราบ เรื่องที่2 เรื่องของการปล่อยน้ำเสียในถนนกัลปพฤกษ์ เรื่องนี้เป็นเรื่องหนักอกหนักใจเป็นอย่างยิ่งครับถนนกัลปพฤกษ์เป็นแหล่งบันเทิงที่ใหม่และการก่อสร้างมีทั้งการรุกล้ำมีทั้งสร้างอยู่ในพื้นที่ตัวเอง การสร้างอย่างรวดเร็วนั้นระบบสุขาภิบาลก็ไม่ดี เรื่องนี้ที่ท่านสมาชิกสภาเทศบาลได้กล่าวน้ำเสียไหลไปสู่บ้านเรือนประชาชน ผมได้เซ็นหนังสือไปตรวจสอบเรียบร้อยได้มีการตักเตือน ได้มีการไปตรวจสอบขั้นที่2 เราให้เวลา 15 วันไม่ได้ปล่อยทิ้งแต่ว่าเรื่องร้องเรียนต่างๆเราจะต้องดำเนินการตามระเบียบก็คือมีการแจ้งกล่าวมีการให้เวลาในการปรับปรุง เมื่อให้เวลาในการปรับปรุงแล้วไม่ดำเนินการก็จะมีกระบวนการสั่งปิด ซึ่งทางผู้อำนวยการสำนักคงจะให้ข้อมูลต่อไป สุดท้ายต้องขอขอบคุณท่านสมาชิกสภาเทศบาลทุกท่านที่ได้ให้ข้อมูลและแสดงให้เห็นว่าท่านได้ใส่ใจกับพี่น้องประชาชนชนเป็นอย่างมากต้องขอขอบคุณ ขอเรียนท่านประธานสภาเทศบาล ขออนุญาตให้ท่านผู้อำนวยการสำนักการสาธารณสุขฯได้นำเรียนรายละเอียดครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล** ขอเรียนเชิญท่านผอ.ศิริกัลยา ค่ะ

**นางสาวศิริกัลยา โพธิจันทร์ ผู้อำนวยการสำนักการสาธารณสุขและสิ่งแวดล้อม**

เรียนท่านประธานสภาเทศบาล ท่านสมาชิกสภาเทศบาล และท่านผู้บริหารทุกท่าน ขออนุญาตเรียนชี้แจงเรื่องกรณีพ่นยากำจัดยุง ในความรับผิดชอบหน้าที่ของสำนักการสาธารณสุขฯ ก็จะแยกออกเป็น 2 กรณี กรณีที่1 เรื่องของการพ่นสารเคมีที่กำจัดยุงตามคำร้องทั่วไป กรณีนี้จะมีการรับคำร้องและจะมีการนัดหมายล่วงหน้าเพื่อที่จะให้ผู้ร้องหรือว่าประธานชุมชนที่ร้องมาได้แจ้งกล่าวกับชุมชนในระแวกที่เราจะพ่นสารเคมีล่วงหน้าอย่างน้อยประมาณ 3 วัน ส่วนกรณีที่2 คือกรณีที่มีไข้เลือดออกเกิดขึ้นกรณีนี้มีความจำเป็นเร่งด่วนที่ต้องกำจัดหรือว่าควบคุมโรคให้อยู่เราจะต้องมีการดำเนินการอย่างเร่งด่วน กรณีที่กล่าวถึงในที่ประชุมสภาเทศบาลแห่งนี้ก็จะเป็นกรณีที่เด็กนักเรียนเป็นไข้เลือดออกซึ่งเราได้ประสานล่วงหน้ากับทางโรงเรียน 2 วัน ได้แจ้งให้ทางโรงเรียนแจ้งผู้ปกครองนักเรียนและแจ้งคณะครูให้ทราบทุกท่านเพื่อจะได้เตรียมพื้นที่ พอถึงวันออกปฏิบัติจริงๆเราก็จะไปก่อนเวลา ในวันนั้นเราก็ไปถึงประมาณเวลา 15.00 น.กว่า และจะมีการสำรวจพื้นที่รวมทั้งใส่ทรายอะเบทเพื่อกำจัดลูกน้ำยุงลายและเริ่มพ่นเวลา17.00น.ซึ่งนักเรียนได้กลับบ้านไปหมดแล้ว นี้เป็น2 กรณีในการกำจัดลูกน้ำยุงลาย กรณีที่2 เรื่องของน้ำเสียที่ถนนกัลปพฤกษ์ เราได้รับคำร้องเรื่องน้ำเสียจากร้านที่ปล่อยน้ำเสีย บ้านที่ได้รับความเดือดร้อนเกิดจากร้านที่ทำความเดือดร้อนอยู่ 3 ร้าน เราก็ได้ส่งทีมเจ้าหน้าที่มีหน้าที่รับผิดชอบในเรื่องของการระงับเหตุเดือนร้อนรำคาญออกไปสำรวจแล้วก็แจ้งเตือนโดยออกบันทึก3 ตอนของเจ้าพนักงานสาธารณสุขและให้เวลาปรับปรุงตามคำแนะนำ 15 วันและจะมีการออกไปตรวจซ้ำเพื่อติดตามดูว่าเขาได้ทำตามคำแนะนำของเจ้าพนักงานหรือไม่ ในกรณีนี้เราไปตรวจซ้ำแล้วปรากฏว่าเขายังไม่ได้ดำเนินการตามคำแนะนำของเจ้าพนักงาน เราก็ต้องกลับมาเข้าสู่กระบวนการออกคำสั่งของเจ้าพนักงานท้องถิ่นเพื่อให้เขาปฏิบัติตามคำสั่งเจ้าพนักงานท้องถิ่น กรณีที่ท่านสมาชิกสภาเทศบาลได้กล่าวถึงยังอยู่ในกระบวนการของการทำงานสาธารณสุขค่ะ ขอบคุณค่ะ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล** 2 ประเด็นก็ได้รับคำชี้แจงแล้วนะคะ ขอเรียนเชิญท่านรองนายกเทศมนตรีค่ะ ชี้แจงเรื่องป้ายโฆษณา

**นายธวัชชัย รื่นรมย์สิริ รองนายกเทศมนตรีนครขอนแก่น**

กราบเรียนท่านประธานสภาเทศบาลที่เคารพและเพื่อนสมาชิกสภาเทศบาลผู้ทรงเกียรติทุกท่านครับ ในกรณีป้ายโฆษณาเป็นเรื่องของการขออนุญาตตามปกติและก็กระบวนการตรวจสอบนั้นประกอบด้วยอะไรบ้างเดียวจะให้ทางผอ.อภิชาติ ซึ่งเป็นผู้รับผิดชอบไล่กระบวนการเรื่องของว่าเขาถูกต้องตามนั้นหรือไม่ กรณีที่2 เรื่องซอยจำปาทิพย์เป็นประเด็นแง่ของกฎหมาย เมื่อวานได้สอบถามกันประเด็นสำคัญก็คือกรณีของศาลสั่งนั้นไม่ได้กำหนดเขตว่าทางสาธารณะอยู่ตรงไหนเราถึงเข้าไปดำเนินการไม่ได้ต้องมีกระบวนการตรวจเขตที่ชัดเจนตรงนี้ก็คงจะให้ทางท่านผอ.อภิชาติ ดำเนินการต่อ และกรณีของการดำเนินการทำถนนวันนี้ผมให้สำนักการช่างที่รับผิดชอบเขต1คือ ช่างนาวินและช่างที่รับผิดชอบกระบวนการของสำนักการช่างเขตนั้นก็จะไปดูว่าจะทำได้ขนาดไหนแล้วทำได้หรือไม่อย่างไรก็ไม่ได้นิ่งนอนใจ เพียงแต่ว่าในกรณีที่ชาวบ้านรู้สึกว่านิ่ง เนื่องจากกระบวนการที่สำคัญคือการรางวัดที่ดินเราไม่สามารถดำเนินการเองได้ ต้องมีคนกลางคือสำนักงานที่ดินจังหวัดชี้แนวเขตที่ชัดเจนก่อนที่จะดำเนินการใดๆอาจจะไม่ทันใจแต่ตรงนี้เราก็รับทราบเรียบร้อย ในกรณีของป้ายก็อยู่ในระหว่างการดำเนินการอยู่ ชัดเจนครับสอบถามไปเรียบร้อยแล้วสำนักการช่างที่ดำเนินการก็จะรีบไปติดตั้งให้เรียบร้อยไม่เกินอาทิตย์หน้าครับขอบคุณครับ ขออนุญาตท่านประธานสภาเทศบาลให้ทางผอ.อภิชาติได้ชี้แจงครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล** ขอเรียนเชิญท่านผอ.อภิชาติ ค่ะ

**นายอภิชาติ วิศิษฐารักษ์ ผู้อำนวยการส่วนควบคุมการก่อสร้างฯ**

กราบเรียนท่านประธานสภาเทศบาล ท่านสมาชิกสภาเทศบาล และท่านผู้บริหารทุกท่าน ขออธิบายกรณีแรกครับ ป้ายที่อยู่บนอาคารของโรงแรมแห่งหนึ่งได้มีการยื่นขออนุญาตและทางสำนักการช่างเองได้ตรวจสอบตามระเบียบก็ถูกต้องตามระเบียบทุกอย่างป้ายตัวนี้ได้รับอนุญาตเป็นที่เรียบร้อยแล้วครับ ส่วนในเรื่องความมั่นคงแข็งแรงนั้นได้มีผู้รับผิดชอบซึ่งตามเอกสารที่เซ็นมาจะเป็นวิศวกรที่รับผิดชอบและด้วยความห่วงใยของเรา เราได้เรียกผู้ประกอบการมาทำความเข้าใจโดยอาศัยกรณีเหตุที่เคยเกิดขึ้นเป็นตัวอย่างเพื่อให้ระมัดระวังในการดำเนินการ ซึ่งทางผู้ประกอบการเองก็รับปากและตรวจสอบในเรื่องความมั่นคงแข็งแรง หลังจากนี้เราก็คงจะให้วิศวกรของสำนักการช่างเองไปตรวจสอบซ้ำอีกครั้งหนึ่ง ส่วนเรื่องซอยจำปาทิพย์ขออธิบายแบบนี้ครับตั้งแต่มีเรื่องที่ประชาชนร้องเรียนว่ามีผู้ก่อสร้างรั้วเป็นรั้วอิฐบล็อกล้ำแนวทางสาธารณะปิดกั้นทางเข้าออกของชาวบ้านเราได้ตรวจสอบแล้วโดยระยะแรกเราไปตรวจสอบรั้วตัวนี้โดยให้เจ้าหน้าที่ที่ดินไปรางวัดสอบเขตซึ่งมีผลเป็นที่ชัดเจนว่ามีการก่อสร้างรุกล้ำทางสาธารณะ มีตัวระวางที่ที่ดินส่งมาให้เราดังนั้นเราจึงออกคำสั่งให้ดำเนินการรื้อถอนรั้วตัวนี้ในส่วนที่รุกล้ำทางสาธารณะออก ในขณะที่ดำเนินการอยู่นั้นผู้ร้องเองก็ได้ไปยื่นเรื่องฟ้องที่ศาลปกครองซึ่งเป็นคดีความระหว่างบุคคล 2 คน ศาลปกครองได้มีคำสั่งตัดสินว่ารั้วนี้ล้ำสาธารณะให้เทศบาลดำเนินการรื้อถอนตามพ.ร.บ.ควบคุมอาคาร ซึ่งเทศบาลได้ติดตามในการรื้อถอนแล้วครับ ก็ปรากฏว่าเจ้าของได้ดำเนินการรื้อถอนรั้วแล้ว ในส่วนที่เป็นรั้วอิฐบล็อกได้มีการรื้อถอนแล้ว แต่ว่าด้วยเหตุใดไม่ทราบเจ้าของก็ได้ไปหาเจ้าหน้าที่ที่ดินหรือรางวัดเอกชนไม่มีรางวัดที่เป็นทางการ ผมสอบถามไปยังที่ดินแล้วไม่มีการรางวัดเป็นทางการแต่ผู้ที่มารางวัดที่ดินครั้งหลังมาชี้ว่ารั้วนี้ไม่ล้ำทำให้เจ้าของรั้วมีความเชื่อว่ารั้วไม่ล้ำเขาเลยสร้างรั้วที่เป็นรั้งสังกะสีขึ้นมาใหม่ ซึ่งอย่างไรก็ตามทางเทศบาลเองก็ยืนยันในเอกสารรางวัดที่ดินที่เราได้มีอยู่เพราะเราได้ รางวัดอย่างเป็นทางการว่ารั้วนี้ล้ำแน่นอน ตามแง่กฎหมายที่เราได้ปรึกษานักกฎหมายว่าเรื่องเดิมรั้วที่ล้ำเขารื้อไปแล้วก็ถือว่าเรื่องนั้นจบไปแล้วถ้าเขาก่อสร้างใหม่ก็ต้องมาเริ่มกระบวนการใหม่ ซึ่งขณะนี้เราอยู่ระหว่างขั้นตอนที่ออกคำสั่งให้เขารื้อถอนรั้วด้วยครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล** คณะผู้บริหารก็ได้ตอบท่านสมาชิกสภาเทศบาลครบทุกประเด็นแล้วนะคะ ดิฉันอยากเรียนถามว่ามีสมาชิกสภาเทศบาลท่านใดอภิปรายเพิ่มเติมอีกหรือไม่ค่ะ ขอเรียนเชิญคุณธนภณค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

กราบเรียนท่านประธานสภาเทศบาลที่เคารพ เพื่อนสมาชิกสภาเทศบาลผู้ทรงเกียรติ ผมมีอยู่ 2 ประเด็น ประเด็นแรกเพื่อนสมาชิกสภาเทศบาลได้อภิปรายไปก็มีการตอบตามข้อเท็จจริง ผมแปลกว่าฉีดยาฆ่ายุงทำไมต้องฉีดตอนวันเรียนเพราะค้างไปถึงตอนเช้าแล้วเด็กก็มาเรียน เพราะเป็นภารกิจที่มีความชัดเจน ตามจินตนาการผมไปทำกับสถานที่มีเด็กโดยเฉพาะเด็กนักเรียนอนุบาลหรือเด็กเล็ก ผมว่าถ้าเป็นพื้นที่โรงเรียนควรกำหนดทั้งผู้บริหารโรงเรียนและผู้ที่จะรับผิดชอบไปกระทำเรื่องแบบนี้ควรจะเป็นวันเสาร์เช้าหรือภาคค่ำของวันศุกร์ ผมว่าเป็นมาตรการที่คอยป้องกันชีวิตที่มีคุณภาพที่ดีของคนที่เกี่ยวข้องทั้งครูและนักเรียน อีกประการสืบเนื่องที่ตัวกระผมได้อภิปรายไปเรื่องโรงงานกำจัดขยะก็อย่างที่ได้อภิปรายไปครับ มีความรู้สึกมั่นใจขึ้นว่ามีความชัดเจนขึ้นแต่บนคำอธิบายของผู้บริหารเอง ผมเชื่อว่าเป็นความจริงแต่สิ่งหนึ่งที่ทำให้ผมต้องลุกขึ้นอภิปรายในตอนนี้เป็นการอภิปรายโดยไม่ประสงค์เป็นคำถาม แต่ผมจำเป็นต้องอภิปรายไว้เพราะเรื่องนี้เกี่ยวข้องกับหน่วยงานราชการมีเทศบาลนครขอนแก่นเป็นหน่วยงานราชการกับหน่วยงานที่เป็นกระทรวงกรมที่มีหน้าที่ออกใบอนุญาตก่อสร้างโรงงาน กับอีกหนึ่งคือคู่สัญญาการที่มีสัญญาปรากฏขึ้นในปี2554 แล้วได้ใบอนุญาตก่อสร้างโรงงานในปี2557 ประมาณ 3 ปี มี 2 ส่วนเท่านั้นที่ทำให้ไม่ได้ใบอนุญาต1.แบบไม่ถูกต้อง 2.หน่วยงานที่มีหน้าที่ความรับผิดชอบต่อเรื่องการออกใบอนุญาตเป็นอุปสรรต่อการพัฒนาบ้านเมือง ผมไม่รู้ว่าติดที่ข้อไหนถึงปล่อยให้เวลาผ่านมากว่า 3 ปี ผมว่าต้องเป็นคดีผมยังไม่อยากไล่ความเสียหายที่เกิดขึ้นกับหน่วยงานเทศบาลมูลค่ามหาศาลครับ วันนี้เมื่อมีคำตอบแบบนี้ทำให้รู้สึกมั่นใจมากขึ้นว่าน่าจะเป็นไปได้ ผมจำเป็นต้องอภิปรายไว้ทั้งในวาระเบื้องต้นและตอนนี้เพราะว่านี้เป็นเรื่องที่เกี่ยวข้องและจะกระทบกับท้องถิ่นทั่วประเทศ อย่างน้อย76จังหวัดต้องมีไซน์ขยะแบบนี้ หน่วยงานที่เกี่ยวข้องทำเรื่องแบบนี้ องค์กรเทศบาลนครขอนแก่นแห่งนี้ประชาชนที่ถูกผลกระทบจากความรับผิดชอบแบบนี้ต้องเป็นเรื่องครับ ต้องถูกหยิบให้เป็นประเด็นสาธารณะให้ได้ครับ ให้เรื่องแบบนี้เกิดขึ้นอีกไม่ได้ครับ ผมต้องอภิปรายตรงนี้รบกวนเวลาท่านสมาชิกสภาเทศบาล ผู้บริหารพ่อแม่พี่น้องผู้นำชุมชนเพราะผมเชื่อว่าเรื่องนี้เป็นสาระใหญ่ครับ ผมไม่ประสงค์จะได้คำตอบเพราะผมไม่ได้ถามผู้บริหารครับ ขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล** มีสมาชิกสภาเทศบาลท่านใดจะอภิปรายเพิ่มเติมหรือไม่ค่ะ ขอเรียนเชิญคุณสุพัฒน์ค่ะ

**นายสุพัฒน์ พงษ์เพียจันทร์ สมาชิกสภาเทศบาลนครขอนแก่น**

ขออนุญาตเพิ่มเติมท่านรองนายกเทศมนตรีกับท่านผอ.อภิชาติ พูดไปที่ผมพูดไว้ตอนต้นคือบ้าน 2 หลัง เขารื้อแล้วเขารู้ว่าเขาผิดเขาให้ชุมชนมายื่นเขาอยากให้ทำถนนกันไว้ก่อนแต่ที่ท่านชี้แจงผมเมื่อสักครู่ ผมรับทราบว่าเขาเอาสังกะสีมาล้อมไว้อันนี้เข้าใจตามกระบวนการตรงนี้บ้าน 2 หลังเขาพร้อมเขาก็อยากให้ไปทำถนนให้แล้วก็กันไว้เลย ฝากประธานสภาเทศบาลไปหาผู้บริหารครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล** ขอเรียนเชิญท่านนายกเทศมนตรี ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

เรียนท่านประธานสภาเทศบาล ท่านสมาชิกสภาเทศบาล ท่านผู้ทรงเกียรติครับ ก็ขออนุญาตกรณี การฉีดยาฆ่ายุงสักครู่ทางผู้รับผิดชอบไม่ว่าจะเป็นทางท่านบริหารสถานศึกษากับผอ.สำนัก ก็จะขออนุญาตเพิ่มเติม แต่หลักคิดตรงกันว่าควรจะฉีดยาพ่นยุงในวันหยุดแต่วันนั้นมีเหตุด่วนอย่างไรก็ให้เขาได้ชี้แจง การกำจัดขยะเพื่อนสมาชิกสภาเทศบาลอภิปรายได้ดี ถึงแม้จะไม่มีประเด็นถามผมก็ไม่ได้ตอบแต่ผมบอกว่าดี ผมเองในฐานะผู้บริหารหน่วยงานเล็กๆหน่วยงานหนึ่งพูดอะไรมากไม่ได้แต่ผลกระทบทุกคนเห็นด้วยตาด้วยตัวเราเอง ส่วนกรณีเรื่องบุกรุกเข้าใจง่ายครับสรุปก็คือแค่อยากให้ไปทำถนนก็รับไปทำ ก็ขออนุญาตท่านประธานสภาเทศบาลเรื่องฉีดยาพ่นยุงครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล** ขอเรียนเชิญท่านผอ.ค่ะ

**นายสมศักดิ์ วิไลแก้ว ผู้อำนวยการโรงเรียนเทศบาลสวนสนุก**

กราบเรียนท่านประธานสภาเทศบาล ท่านสมาชิกสภาเทศบาล ผมนายสมศักดิ์ วิไลแก้ว ผู้อำนวยการโรงเรียนเทศบาลสวนสนุก เหตุวันนั้นที่ต้องด่วนเพราะว่าคือวันจันทร์ตอนบ่าย ช่วงเวลาจะเย็นแล้วโรงพยาบาลยืนยันโรคว่าเป็นไข้เลือดออกจริง แล้วทางคณะกรรมการบริหารโรงเรียนก็ตัดสินใจว่าก็คุยกับทางคุณหมอว่าอย่างไรก็ต้องพ่นอย่างเร่งด่วนเพื่อปิด เพราะตอนนั้นโรงพยาบาลยังพิสูจน์ไม่ได้ว่าเด็กติดจากที่บ้านหรือที่โรงเรียนและคำแนะนำโรงพยาบาลก็คือจะเคลียร์ทั้งบ้านและโรงเรียนพร้อมกันเพื่อปิดโรคไม่ให้แพร่กระจายออกไปจึงเป็นเป็นเหตุและผลที่โรงเรียนต้องเร่งที่จะแจ้งเวลา 16.00 น.คือเราจะแจ้งเผื่อไว้ 30 นาทีรถไปรอบ่าย3 โมงก็คือว่าทางเจ้าหน้าที่เดินสำรวจและวางทรายอะเบทเพิ่มจริงเจ้าหน้าที่พ่นตอนเวลา17.00 น.จนเคลียร์เด็กครบทุกคนทั้งคุณครูแล้วเจ้าหน้าที่จึงพ่น ซึ่งทำนอกเวลาเจ้าหน้าที่ก็ยอมเพิ่มเวลาที่จะทำงานช้าลงหลังจากที่คิดว่าปลอดภัยที่สุดแล้วครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ท่านสมาชิกสภาเทศบาลก็ได้รับคำชี้แจงเพิ่มเติมจากทางโรงเรียนและจากทางสำนักการสาธารณสุขฯแล้วนะคะ ดิฉันก็อยากจะเรียนถามว่ามีสมาชิกสภาเทศบาลท่านใดจะอภิปรายเพิ่มเติมหรือไม่ค่ะ ถ้ามีท่านสมาชิกสภาเทศบาลท่านใดจะเสนอเรื่องอื่นๆ หรือไม่ ขอเชิญเลยนะคะ ถ้าไม่มีดิฉันขอขอบคุณท่าน คณะผู้บริหาร สมาชิกสภาเทศบาลทุกท่าน เจ้าหน้าที่ทุกคนที่ได้ให้เกียรติมาเข้าร่วมประชุมในวันนี้และขอบคุณประชาชนที่มาฟังการประชุม ขอขอบคุณและขอปิดประชุม

**เลิกประชุมเวลา 12.15 น.**

(ลงชื่อ) วารุณี มีอนันต์ ผู้บันทึกรายงานการประชุม

(นางวารุณี มีอนันต์)

เจ้าหน้าที่บริหารงานทั่วไป 5

(ลงชื่อ) อมรา โกศลสุรภูมิ ผู้ตรวจรายงานการประชุม

(นางสาวอมรา โกศลสุรภูมิ)

หัวหน้าฝ่ายการประชุมและกิจการสภา

(ลงชื่อ) อดิศักดิ์ สมจิตต์ ผู้ตรวจรายงานการประชุม

(นายอดิศักดิ์ สมจิตต์)

หัวหน้าสำนักปลัดเทศบาล

(ลงชื่อ) สุภัฐวิทย์ ธารชัย ผู้ตรวจ / ทาน

(ดร.สุภัฐวิทย์ ธารชัย)

ปลัดเทศบาลนครขอนแก่น

เลขานุการสภาเทศบาลนครขอนแก่น

**คณะกรรมการตรวจรายงานการประชุมสภาเทศบาลตรวจแล้วถูกต้อง**

(ลงชื่อ) สมภพ วงศ์ก่อ ประธานกรรมการ

(นายสมภพ วงศ์ก่อ)

สมาชิกสภาเทศบาลนครขอนแก่น

(ลงชื่อ) นริสศรา เรืองศร กรรมการ

(นางสาวนริสศรา เรืองศร)

สมาชิกสภาเทศบาลนครขอนแก่น

(ลงชื่อ) วรินทร์ เอกบุรินทร์ กรรมการ

(นายวรินทร์ เอกบุรินทร์)

สมาชิกสภาเทศบาลนครขอนแก่น

(ลงชื่อ) ภาสิณี ธีรภานุ กรรมการ

(นางสาวภาสิณี ธีรภานุ)

สมาชิกสภาเทศบาลนครขอนแก่น

(ลงชื่อ) ปฎลชัย พัฒน์ดำรงจิตร กรรมการ

(นายปฎลชัย พัฒน์ดำรงจิตร)

สมาชิกสภาเทศบาลนครขอนแก่น